Document ID: 32006R1888

ΚΑΝΟΝΙΣΜΌΣ (ΕΚ) αριθ. 1888/2006 ΤΗΣ ΕΠΙΤΡΟΠΉΣ
της 19ης Δεκεμβρίου 2006
για επιβολή προσωρινού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «ο βασικός κανονισμός»), και ιδίως το άρθρο 7,
Κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
1. Έναρξη
(1)
Στις 13 Φεβρουαρίου 2006 υποβλήθηκε καταγγελία σχετικά με τις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, από την Association Européenne des Transformateurs de Maïs Doux (AETMD) (εφεξής «ο καταγγέλλων») εξ ονόματος παραγωγών που αντιπροσωπεύουν σημαντικότατο ποσοστό και, εν προκειμένω, περίπου το 70 % της συνολικής κοινοτικής παραγωγής παρασκευασμένου ή διατηρημένου γλυκού καλαμποκιού.
(2)
Στο πλαίσιο αυτής της καταγγελίας προσκομίστηκαν αποδεικτικά στοιχεία σύμφωνα με τα οποία το ανωτέρω προϊόν αποτέλεσε αντικείμενο ντάμπινγκ προκαλώντας, έτσι, σημαντική ζημία. Τα εν λόγω αποδεικτικά στοιχεία θεωρήθηκαν επαρκή για την αιτιολόγηση της έναρξης διαδικασίας.
(3)
Η έναρξη της διαδικασίας έλαβε χώρα στις 28 Μαρτίου 2006 με τη δημοσίευση της σχετικής ανακοίνωσης έναρξης στην Επίσημη Εφημερίδα της Ευρωπαϊκής Ένωσης (2).
2. Μέρη που εμπλέκονται στη διαδικασία
(4)
Η Επιτροπή ειδοποίησε επισήμως τους παραγωγούς-εξαγωγείς, τους εισαγωγείς, τους χρήστες που αναγγέλθηκαν, όπως επίσης και τις ενώσεις τους, τις ενώσεις των καταναλωτών, τους εκπροσώπους της χώρας εξαγωγής και τους κοινοτικούς παραγωγούς που κίνησαν τη διαδικασία αντιντάμπινγκ. Στα ενδιαφερόμενα μέρη δόθηκε η δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που προβλέπει η ανακοίνωση έναρξης.
(5)
Ενόψει του μεγάλου αριθμού παραγωγών-εξαγωγέων, κοινοτικών παραγωγών και εισαγωγέων που εμπλέκονται στην παρούσα έρευνα, η ανακοίνωση έναρξης αναφέρεται στο ενδεχόμενο εφαρμογής της δειγματοληπτικής μεθόδου σύμφωνα με το άρθρο 17 του βασικού κανονισμού.
(6)
Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, οι παραγωγοί-εξαγωγείς, οι κοινοτικοί παραγωγοί και εισαγωγείς, καθώς και οι αντιπρόσωποί τους που ενεργούν για λογαριασμό τους κλήθηκαν να αναγγελθούν και να παράσχουν, σύμφωνα με την ανακοίνωση έναρξης, ορισμένα βασικά στοιχεία για τις δραστηριότητές τους σε σχέση με το υπό εξέταση προϊόν εντός 15 ημερών από την ημερομηνία δημοσίευσης της ανακοίνωσης έναρξης.
(7)
Μετά από εξέταση των υποβληθέντων στοιχείων και δεδομένου του σχετικά μικρού αριθμού θετικών απαντήσεων περί περαιτέρω συνεργασίας από την πλευρά τόσο των κοινοτικών παραγωγών όσο και των εισαγωγέων, αποφασίστηκε η διεξαγωγή δειγματοληψίας μόνο για τους εξαγωγείς. Η Επιτροπή επέλεξε δείγμα τεσσάρων παραγωγών-εξαγωγέων.
(8)
Η Επιτροπή προέβη σε αναζήτηση και επαλήθευση όλων των θεωρουμένων ως αναγκαίων στοιχείων για τον προσωρινό καθορισμό της πρακτικής ντάμπινγκ, της απορρέουσας από αυτήν ζημίας και του συμφέροντος της Κοινότητας. Για το λόγο αυτό, η Επιτροπή απέστειλε ερωτηματολόγια προς τους παραγωγούς-εξαγωγείς του δείγματος. Για τους κοινοτικούς παραγωγούς και εισαγωγείς, η Επιτροπή απέστειλε ερωτηματολόγια σε όλες τις εταιρείες που αναγγέλθηκαν εντός των προβλεπομένων από την ανακοίνωση έναρξης προθεσμιών, δεδομένου ότι η δειγματοληψία θεωρήθηκε τελικά ως μη αναγκαία. Η Επιτροπή απέστειλε ερωτηματολόγια και σε όλους τους κοινοτικούς λιανοπωλητές που αναφέρονται στην καταγγελία, όπως επίσης και στις ενώσεις καταναλωτών.
(9)
Απαντήσεις απέστειλαν πέντε ταϊλανδοί παραγωγοί-εξαγωγείς, έξι κοινοτικοί παραγωγοί, ένας ανεξάρτητος εισαγωγέας της Κοινότητας και ένας λιανοπωλητής της Κοινότητας. Τις απόψεις τους γνωστοποίησαν, επίσης, και οι αρχές της Ταϊλάνδης.
(10)
Επιτόπιες επαληθεύσεις διενεργήθηκαν στις παρακάτω εταιρείες:
α)
Παραγωγοί της Κοινότητας:
-
Bonduelle Conserve International SAS, Renescure, Γαλλία,
-
Bonduelle Nagykoros Kft., Nagykoros, Ουγγαρία,
-
Compagnie Générale de Conserve SICA SA, Theix, Γαλλία,
-
Conserve Italia SCA, San Lazzaro di Savena, Ιταλία·
β)
Παραγωγοί-εξαγωγείς της Ταϊλάνδης:
-
Malee Sampran Public Co., Ltd., Pathumthani,
-
Karn Corn Co., Ltd., Bangkok,
-
River Kwai International Food Industry Co.Ltd., Bangkok,
-
Sun Sweet Co., Ltd., Chiangmai.
(11)
Έγιναν δεκτά σε ακρόαση όλα τα ενδιαφερόμενα μέρη που το ζήτησαν, έχοντας προηγουμένως αποδείξει ότι υπάρχουν ιδιαίτεροι λόγοι που το επιβάλλουν.
3. Περίοδος έρευνας
(12)
Η έρευνα σχετικά με την πρακτική ντάμπινγκ και τη ζημία κάλυψε τη χρονική περίοδο από 1ης Ιανουαρίου 2005 έως 31 Δεκεμβρίου 2005 (εφεξής «περίοδος έρευνας» ή «ΠΕ»). Αναφορικά με τις τάσεις που υπεισέρχονται στην εκτίμηση της ζημίας, η Επιτροπή ανέλυσε τα δεδομένα που καλύπτουν τη χρονική περίοδο από 1ης Ιανουαρίου 2002 έως 31 Δεκεμβρίου 2005 (εφεξής «υπό εξέταση περίοδος»).
B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
1. Υπό εξέταση προϊόν
(13)
Το υπό εξέταση προϊόν είναι το γλυκό καλαμπόκι (Zea mays var. saccharata) σε κόκκους, παρασκευασμένο ή διατηρημένο με ξίδι ή οξικό οξύ, μη κατεψυγμένο, το οποίο διασαφίζεται κανονικά στον κωδικό ΣΟ ex 2001 90 30, και το γλυκό καλαμπόκι (Zea mays var. saccharata) σε κόκκους, παρασκευασμένο ή διατηρημένο χωρίς ξίδι ή οξικό οξύ, μη κατεψυγμένο, εκτός των προϊόντων της κλάσης 2006, το οποίο διασαφίζεται κανονικά στον κωδικό ΣΟ ex 2005 80 00, καταγωγής Ταϊλάνδης.
(14)
Από την έρευνα προέκυψε ότι, παρά τους διαφορετικούς τρόπους διατήρησης, όλοι οι διαφορετικοί τύποι του υπό εξέταση προϊόντος έχουν τα ίδια βιολογικά και χημικά χαρακτηριστικά και χρησιμοποιούνται για τους ίδιους, κατά βάση, σκοπούς.
2. Ομοειδές προϊόν
(15)
Διαπιστώθηκε ότι το γλυκό καλαμπόκι που παράγεται και πωλείται στην Κοινότητα από την κοινοτική βιομηχανία και οι τύποι γλυκού καλαμποκιού που πωλούνται στην Ταϊλάνδη έχουν τα ίδια, κατά βάση, φυσικά και χημικά χαρακτηριστικά, καθώς και τις ίδιες βασικές χρήσεις του γλυκού καλαμποκιού που παράγεται στην Ταϊλάνδη και πωλείται στην Κοινότητα προς εξαγωγή. Κατά συνέπεια, θεωρούνται προσωρινά ως όμοια κατά την έννοια του άρθρου 1 παράγραφος 4 του βασικού κανονισμού.
Γ. ΠΡΑΚΤΙΚΗ ΝΤΑΜΠΙΝΓΚ
1. Δειγματοληψία
(16)
Όπως ήδη αναφέρθηκε στην αιτιολογική σκέψη 5, το ενδεχόμενο εφαρμογής της δειγματοληπτικής μεθόδου για τους παραγωγούς-εξαγωγείς της Ταϊλάνδης προβλέπεται στην ανακοίνωση της έναρξης. Συνολικά είκοσι εταιρείες απάντησαν στο ερωτηματολόγιο της δειγματοληψίας εντός των προθεσμιών, παρέχοντας τα απαιτούμενα στοιχεία. Μία, ωστόσο, από τις εταιρείες αυτές ούτε παρήγαγε ούτε εξήγαγε το υπό εξέταση προϊόν όντας επιχείρηση της εσωτερικής αγοράς αλλά όχι παραγωγός-εξαγωγέας και, κατά συνέπεια, δεν συμπεριελήφθη στο δείγμα. Επιπλέον, τρεις εταιρείες δεν εξήγαγαν το υπό εξέταση προϊόν στην Κοινότητα κατά την ΠΕ. Συνολικά δεκαέξι εταιρείες θεωρήθηκαν ως συνεργαζόμενα μέρη.
(17)
Η επιλογή του δείγματος των εξαγωγέων έγινε σύμφωνα με το άρθρο 17 παράγραφος 1 του βασικού κανονισμού, βάσει του μέγιστου αντιπροσωπευτικού όγκου των εξαγωγών από την Ταϊλάνδη προς την Κοινότητα που θα μπορούσε λογικά να διερευνηθεί εντός των διαθέσιμων χρονικών περιθωρίων.
(18)
Σύμφωνα με το άρθρο 17 παράγραφος 2 του βασικού κανονισμού, η Επιτροπή προέβη σε διαβουλεύσεις με τις αρχές της Ταϊλάνδης και με τους εξαγωγείς σχετικά με την πρόθεσή της να επιλέξει δείγμα τεσσάρων εταιρειών που αντιστοιχούν στο 52 % των εξαγωγών του υπό εξέταση προϊόντος από την Ταϊλάνδη προς την Κοινότητα. Οι αρχές της Ταϊλάνδης και ορισμένοι εξαγωγείς εξέφρασαν την αντίθεσή τους προς το επιλεγέν δείγμα, ζητώντας να συμπεριληφθούν περισσότερες εταιρείες. Δεδομένων, ωστόσο, των χρονικών ορίων της έρευνας και προκειμένου το δείγμα να είναι κατά το δυνατόν αντιπροσωπευτικότερο, η Επιτροπή θεώρησε σκόπιμο να συμπεριλάβει σε αυτό μόνο τις συγκεκριμένες τέσσερις εταιρείες, καθώς i) έτσι θα καλυπτόταν μεγαλύτερος όγκος εξαγωγών και ii) η διερεύνηση των τεσσάρων αυτών εταιρειών μπορούσε να ολοκληρωθεί εντός του διαθέσιμου χρόνου.
2. Ατομική εξέταση
(19)
Οι εκτός δείγματος εταιρείες ζήτησαν να καθοριστούν ατομικά περιθώρια ντάμπινγκ. Ωστόσο, λόγω του μεγάλου αριθμού των αιτημάτων αλλά και των εταιρειών που συμπεριελήφθησαν στο δείγμα, θεωρήθηκε ότι μια τέτοια ατομική εξέταση θα απέβαινε υπερβολικά επαχθής κατά την έννοια του άρθρου 17 παράγραφος 3 του βασικού κανονισμού, παρεμποδίζοντας την έγκαιρη ολοκλήρωση της έρευνας. Κατά συνέπεια, τα αιτήματα καθορισμού ατομικών περιθωρίων απορρίπτονται.
(20)
Μία από τις εκτός δείγματος εταιρείες που είχε ζητήσει ατομικό περιθώριο προσέβαλε την απόφαση απόρριψης της ατομικής εξέτασης, προβάλλοντας την άποψη ότι οι εντός δείγματος εταιρείες δεν ήταν αντιπροσωπευτικές επειδή απουσίαζαν οι μικρές εταιρείες και επειδή στο εν λόγω δείγμα δεν αποτυπωνόταν η γεωγραφική διασπορά των εταιρειών στην Ταϊλάνδη. Η συγκεκριμένη εταιρεία μάλιστα απέστειλε συμπληρωμένο ολόκληρο το ερωτηματολόγιο εντός της αναφερόμενης στην ανακοίνωση προθεσμίας. Όπως ήδη αναφέρθηκε στην αιτιολογική σκέψη 18, το δείγμα θεωρήθηκε αντιπροσωπευτικό βάσει των όγκων των εξαγωγών. Από την άποψη αυτή πρέπει να τονιστεί ότι το κυρίαρχο κριτήριο επιλογής του δείγματος στο πλαίσιο της συγκεκριμένης έρευνας ήταν το σχετικό με τον όγκο (δηλαδή τον όγκο των εξαγωγών προς την Κοινότητα στην περίπτωση των παραγωγών-εξαγωγέων) και όχι τόσο το εναλλακτικό κριτήριο του άρθρου 17 παράγραφος 1 του βασικού κανονισμού, δηλ. η χρησιμοποίηση ενός στατιστικά έγκυρου δείγματος βάσει των διαθέσιμων κατά την επιλογή στοιχείων. Επιπλέον, όπως αναφέρεται στην αιτιολογική σκέψη 18, δεν ήταν δυνατό να διερευνηθούν περισσότερες εταιρείες επειδή κάτι τέτοιο θα απέβαινε υπερβολικά επαχθές, παρεμποδίζοντας την έγκαιρη ολοκλήρωση της έρευνας. Δεδομένων όλων αυτών, απορρίφθηκε το αίτημα της εταιρείας για ατομική εξέταση.
3. Κανονική αξία
(21)
Για τον καθορισμό της κανονικής αξίας και για καθέναν από τους παραγωγούς-εξαγωγείς η Επιτροπή εξακρίβωσε αρχικά κατά πόσο οι συνολικές εγχώριες πωλήσεις του ομοειδούς προϊόντος τους ήταν αντιπροσωπευτικές σε σύγκριση με τις συνολικές τους εξαγωγικές πωλήσεις προς την Κοινότητα. Σύμφωνα με την πρώτη πρόταση του άρθρου 2 παράγραφος 2 του βασικού κανονισμού, διαπιστώθηκε ότι οι εγχώριες πωλήσεις του ομοειδούς προϊόντος ήταν αντιπροσωπευτικές μόνο για μία από τις εταιρείες του δείγματος, καθώς ο όγκος των εγχώριων πωλήσεών της υπερέβαινε το 5 % των συνολικών της εξαγωγικών πωλήσεων προς την Κοινότητα.
(22)
Για τη συγκεκριμένη εταιρεία, η Επιτροπή προχώρησε κατόπιν στον προσδιορισμό των τύπων ομοειδούς προϊόντος που διατέθηκαν στην εγχώρια αγορά και ήταν πανομοιότυποι ή άμεσα συγκρίσιμοι με τους τύπους που διατέθηκαν προς εξαγωγή στην Κοινότητα. Για καθέναν από τους τύπους αυτούς εξακριβώθηκε κατά πόσο οι εγχώριες πωλήσεις ήταν επαρκώς αντιπροσωπευτικές για τους σκοπούς του άρθρου 2 παράγραφος 2 του βασικού κανονισμού. Οι εγχώριες πωλήσεις κάθε τύπου θεωρούνταν επαρκώς αντιπροσωπευτικές όταν ο όγκος των συνολικών εγχώριων πωλήσεών του κατά την ΠΕ αντιπροσώπευε το 5 % ή περισσότερο του όγκου των συνολικών πωλήσεων του συγκρίσιμου τύπου που είχε εξαχθεί στην Κοινότητα.
(23)
Στη συνέχεια η Επιτροπή εξέτασε κατά πόσο οι εγχώριες πωλήσεις κάθε τύπου του υπό εξέταση προϊόντος, που διετίθετο στην εγχώρια αγορά σε αντιπροσωπευτικές ποσότητες, μπορούσαν να θεωρηθούν ως γενόμενες στο πλαίσιο συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού. Αυτό έγινε με την εξακρίβωση του ποσοστού των επικερδών εγχώριων πωλήσεων προς ανεξάρτητους πελάτες για κάθε εξαχθέντα τύπο προϊόντος.
(24)
Για τύπους προϊόντος που πάνω από το 80 % του όγκου των πωλήσεών τους στην εγχώρια αγορά είχε πραγματοποιηθεί με καθαρή τιμή πώλησης ίση ή μεγαλύτερη του κόστους παραγωγής και που η μέση σταθμισμένη τιμή πώλησής τους ήταν ίση ή μεγαλύτερη του κόστους παραγωγής, ως κανονική αξία ανά τύπο προϊόντος υπολογίστηκε ο σταθμισμένος μέσος όρος του συνόλου των τιμών των εγχώριων πωλήσεων του συγκεκριμένου τύπου, ανεξάρτητα από το κατά πόσο οι εν λόγω πωλήσεις ήταν κερδοφόρες ή όχι.
(25)
Για τύπους προϊόντος που τουλάχιστον το 10 % αλλά όχι περισσότερο από το 80 % των πωλήσεών τους στην εγχώρια αγορά δεν είχε κυμανθεί κάτω του κόστους παραγωγής, ως κανονική αξία ανά τύπο προϊόντος υπολογίστηκε ο σταθμισμένος μέσος όρος των τιμών των εγχώριων πωλήσεων που ήταν ίσες ή μεγαλύτερες του κόστους παραγωγής και μόνο.
(26)
Για τύπους προϊόντος που ποσοστό μικρότερο του 10 % του όγκου των πωλήσεών τους στην εγχώρια αγορά δεν είχε κυμανθεί κάτω του κόστους παραγωγής, θεωρήθηκε ότι ο υπό εξέταση τύπος προϊόντος δεν είχε πωληθεί στο πλαίσιο συνήθων εμπορικών πράξεων.
(27)
Για πωλήσεις τύπων προϊόντος εκτός του πλαισίου συνήθων εμπορικών πράξεων αλλά και για τύπους προϊόντος που δεν είχαν πωληθεί σε αντιπροσωπευτικές ποσότητες στην εγχώρια αγορά χρειάστηκε να κατασκευαστεί η κανονική εταιρική αξία βάσει του 80 % περίπου του όγκου των πωλήσεων προς την Κοινότητα.
(28)
Για τους τύπους προϊόντος της αιτιολογικής σκέψης 27, η κανονική αξία κατασκευάστηκε βάσει του άρθρου 2 παράγραφος 3 του βασικού κανονισμού, δηλαδή προσθέτοντας στο κόστος κατασκευής κάθε τύπου προϊόντος που είχε εξαχθεί προς την Κοινότητα ένα εύλογο ποσό για τα κέρδη και για γενικά και διοικητικά έξοδα και έξοδα πωλήσεων (εφεξής «ΓΔΕΠ»). Σύμφωνα με την εισαγωγική φράση του άρθρου 2 παράγραφος 6 του βασικού κανονισμού, το ποσό ΓΔΕΠ προκύπτει βάσει των ΓΔΕΠ και των κερδών της εταιρείας από τις πωλήσεις του ομοειδούς προϊόντος στην εγχώρια αγορά στο πλαίσιο των συνήθων εμπορικών πράξεων.
(29)
Για τους υπόλοιπους τρεις παραγωγούς-εξαγωγείς του δείγματος, η κανονική αξία κατασκευάστηκε βάσει του άρθρου 2 παράγραφος 3 του βασικού κανονισμού, καθώς κανείς τους δεν είχε πραγματοποιήσει αντιπροσωπευτικές εγχώριες πωλήσεις. Για όλους αυτούς τους παραγωγούς-εξαγωγείς, η κανονική αξία κατασκευάστηκε προσθέτοντας στο κόστος κατασκευής κάθε τύπου προϊόντος που είχε εξαχθεί προς την Κοινότητα, ενδεχομένως μετά από σχετική διόρθωση όπως διευκρινίζεται στην αιτιολογική σκέψη 32, ένα εύλογο ποσό για τα κέρδη και για γενικά και διοικητικά έξοδα και έξοδα πωλήσεων (εφεξής «ΓΔΕΠ»). Τα ΓΔΕΠ και τα κέρδη δεν μπορούσαν να προκύψουν βάσει του άρθρου 2 παράγραφος 6 στοιχείο α) του βασικού κανονισμού, καθώς μόνο μία εταιρεία είχε πραγματοποιήσει αντιπροσωπευτικές εγχώριες πωλήσεις.
(30)
Για δύο εταιρείες, τα ΓΔΕΠ και τα κέρδη υπολογίστηκαν βάσει του άρθρου 2 παράγραφος 6 στοιχείο β), καθώς οι συγκεκριμένοι εξαγωγείς είχαν πραγματοποιήσει αντιπροσωπευτικές πωλήσεις στο πλαίσιο συνήθων εμπορικών πράξεων για την ίδια γενική κατηγορία προϊόντων (δηλαδή άλλα κονσερβοποιημένα προϊόντα που συμπεριλαμβάνουν οπώρες σε κονσέρβες και κονσερβοποιημένο μίνι-καλαμπόκι).
(31)
Για την εναπομείνασα εταιρεία, τα ΓΔΕΠ και τα κέρδη υπολογίστηκαν κατά το άρθρο 2 παράγραφος 6 στοιχείο γ) του βασικού κανονισμού, βάσει του σταθμισμένου μέσου όρου των ΓΔΕΠ και των κερδών από τις πωλήσεις για την ίδια γενική κατηγορία προϊόντων των δύο εταιρειών που είχαν εγχώριες πωλήσεις για τα συγκεκριμένα προϊόντα στο πλαίσιο συνήθων εμπορικών πράξεων.
(32)
Κατά περίπτωση, το κόστος κατασκευής και τα ΓΔΕΠ που δηλώθηκαν αποτέλεσαν αντικείμενο διορθώσεων πριν χρησιμοποιηθούν για το τεστ των συνήθων εμπορικών πράξεων και για την κατασκευή των κανονικών αξιών.
4. Τιμή εξαγωγής
(33)
Όλες οι πωλήσεις των εν λόγω παραγωγών-εξαγωγέων πραγματοποιήθηκαν άμεσα προς ανεξάρτητους πελάτες της Κοινότητας. Για τις πωλήσεις αυτές, η τιμή εξαγωγής προέκυψε σύμφωνα με το άρθρο 2 παράγραφος 8 του βασικού κανονισμού, βάσει των πράγματι πληρωθεισών ή πληρωτέων από τους εν λόγω ανεξάρτητους κοινοτικούς πελάτες τιμών.
(34)
Ένας εξαγωγέας είχε προηγουμένως αγοράσει μεγάλη ποσότητα του υπό εξέταση προϊόντος που διατέθηκε στην Κοινότητα. Ισχυρίστηκε ότι οι αγορές αυτές πρέπει να θεωρηθούν ως τμήμα ενός συστήματος tolling που θέσπισε η ίδια η εταιρεία. Ωστόσο, τα συγκεκριμένα έτοιμα προϊόντα που είχε αγοράσει είχαν, στην πραγματικότητα, προηγουμένως παραχθεί στο σύνολό τους από άλλους ανεξάρτητους παραγωγούς του υπό εξέταση προϊόντος. Για το λόγο αυτό, το περιθώριο ντάμπινγκ της εταιρείας αυτής καθορίστηκε λαμβάνοντας υπόψη μόνο τις προς την Κοινότητα πωλήσεις που αποτελούσαν δική της παραγωγή.
5. Σύγκριση
(35)
Η σύγκριση μεταξύ κανονικής αξίας και τιμής εξαγωγής έγινε βάσει της τιμής στο εργοστάσιο. Προκειμένου να είναι δίκαιη η σύγκριση, ελήφθησαν υπόψη σύμφωνα με το άρθρο 2 παράγραφος 10 του βασικού κανονισμού οι διαφορές ως προς τους παράγοντες που επηρεάζουν τη συγκρισιμότητα των τιμών. Συνεκτιμήθηκαν, λοιπόν, οι διαφορές ως προς τα έξοδα μεταφοράς, θαλάσσιου ναύλου, ασφάλισης, διεκπεραίωσης και φόρτωσης, τα παρεπόμενα έξοδα, οι προμήθειες, το κόστος των πιστώσεων και τα τραπεζικά έξοδα λόγω μετατροπών νομισμάτων στις περιπτώσεις όπου οι εν λόγω διαφορές υπήρχαν και ήταν δικαιολογημένες, ενώ έγιναν και οι δέουσες μετατροπές όπου αυτό ήταν αναγκαίο.
(36)
Οι δύο παραγωγοί-εξαγωγείς της αιτιολογικής σκέψης 30 ζήτησαν προσαρμογή λόγω διαφορών επιπέδου εμπορίας σύμφωνα με το άρθρο 2 παράγραφος 10 στοιχείο δ) σημεία i) και ii) ή, σε διαφορετική περίπτωση, σύμφωνα με το άρθρο 2 παράγραφος 10 στοιχείο ια) του βασικού κανονισμού. Οι συγκεκριμένοι παραγωγοί-εξαγωγείς ισχυρίστηκαν ότι οι τιμές των προϊόντων με το δικό τους εμπορικό σήμα διαφέρουν από εκείνες των προϊόντων με το εμπορικό σήμα του λιανοπωλητή. Δεδομένου ότι οι εξαγωγές προς την Κοινότητα αφορούσαν μόνο προϊόντα με το εμπορικό σήμα του λιανοπωλητή ενώ στις εγχώριες πωλήσεις προϊόντων της συγκεκριμένης γενικής κατηγορίας περιλαμβάνονταν προϊόντα και των δύο εμπορικών σημάτων, πραγματοποιήθηκε προσαρμογή σύμφωνα με το άρθρο 2 παράγραφος 10 στοιχείο δ) του βασικού κανονισμού. Το επίπεδο της προσαρμογής υπολογίστηκε βάσει της σχέσης των περιθωρίων κέρδους που αποκόμισε η κοινοτική βιομηχανία επί των προϊόντων με το εμπορικό σήμα των εν λόγω παραγωγών-εξαγωγέων και επί όλων των άλλων προϊόντων.
6. Περιθώριο ντάμπινγκ
(37)
Για τους παραγωγούς-εξαγωγείς του δείγματος, τα ατομικά περιθώρια ντάμπινγκ υπολογίστηκαν βάσει σύγκρισης της σταθμισμένης μέσης κανονικής αξίας με τη σταθμισμένη μέση τιμή εξαγωγής σύμφωνα με το άρθρο 2 παράγραφοι 11 και 12 του βασικού κανονισμού.
(38)
Στη βάση αυτή, τα προσωρινά περιθώρια ντάμπινγκ ως ποσοστό της τιμής CIF στα κοινοτικά σύνορα χωρίς καταβολή δασμών διαμορφώνονται ως εξής:
Εταιρεία
Προσωρινό περιθώριο ντάμπινγκ
Karn Corn
4,3 %
Malee Sampran
17,5 %
River Kwai
15,0 %
Sun Sweet
11,2 %
(39)
Για τις εκτός δείγματος συνεργαζόμενες εταιρείες, το περιθώριο ντάμπινγκ υπολογίστηκε βάσει του σταθμισμένου μέσου περιθωρίου ντάμπινγκ των εταιρειών του δείγματος σύμφωνα με το άρθρο 9 παράγραφος 6 του βασικού κανονισμού. Το συγκεκριμένο σταθμισμένο μέσο περιθώριο ντάμπινγκ ως ποσοστό της τιμής CIF στα κοινοτικά σύνορα χωρίς καταβολή δασμών είναι 13,2 %.
(40)
Για τους παραγωγούς-εξαγωγείς που δεν συνεργάστηκαν, το περιθώριο ντάμπινγκ υπολογίστηκε βάσει των διαθέσιμων στοιχείων σύμφωνα με το άρθρο 18 του βασικού κανονισμού. Για το λόγο αυτό εξακριβώθηκε πρώτα το επίπεδο συνεργασίας. Από τη σύγκριση ανάμεσα στα δεδομένα της Eurostat σχετικά με τις εξαγωγές καταγωγής Ταϊλάνδης και στις απαντήσεις από τη δειγματοληψία προέκυψε υψηλό επίπεδο συνεργασίας (άνω του 92 %). Κατά συνέπεια και δεδομένης της απουσίας ενδείξεων για πρακτική ντάμπινγκ από τις μη συνεργαζόμενες εταιρείες σε χαμηλότερες τιμές, θεωρήθηκε σκόπιμο το περιθώριο ντάμπινγκ για τις εναπομείνασες εταιρείες, που δεν συνεργάστηκαν στο πλαίσιο της έρευνας, να οριστεί στο επίπεδο του ανώτατου περιθωρίου ντάμπινγκ που προέκυψε για τις εταιρείες του δείγματος. Η προσέγγιση αποτελεί σταθερή πρακτική των κοινοτικών οργάνων και θεωρήθηκε αναγκαία προκειμένου να μη χαίρει κινήτρων η στάση της μη συνεργασίας. Για το λόγο αυτό, το περιθώριο ντάμπινγκ για τις υπόλοιπες εταιρείες υπολογίστηκε στο 17,5 %.
Δ. ΖΗΜΙΑ
1. Κοινοτική παραγωγή και κοινοτική βιομηχανία
(41)
Το ομοειδές προϊόν κατασκευάζουν εντός Κοινότητας 18 παραγωγοί. Κατά συνέπεια, η παραγωγή αυτών των 18 κοινοτικών παραγωγών θεωρείται ότι συνιστά την κοινοτική παραγωγή κατά την έννοια του άρθρου 4 παράγραφος 1 του βασικού κανονισμού.
(42)
Εκ των 18 αυτών παραγωγών, έξι συνολικά παραγωγοί και μέλη της ένωσης που υπέβαλε την καταγγελία δήλωσαν ότι ενδιαφέρονται να συνεργαστούν στο πλαίσιο της διαδικασίας εντός της προθεσμίας που αναφέρει η ανακοίνωση έναρξης και συνεργάστηκαν δεόντως ως προς την έρευνα. Διαπιστώθηκε ότι οι έξι αυτοί παραγωγοί αντιπροσωπεύουν σημαντικότατο ποσοστό της συνολικής κοινοτικής παραγωγής του ομοειδούς προϊόντος, και εν προκειμένω περίπου το 70 %. Οι έξι συνεργαζόμενοι παραγωγοί αποτελούν, συνεπώς, την κοινοτική βιομηχανία κατά την έννοια των άρθρων 4 παράγραφος 1 και 5 παράγραφος 4 του βασικού κανονισμού και θα αναφέρονται εφεξής ως η «κοινοτική βιομηχανία». Οι υπόλοιποι 12 κοινοτικοί παραγωγοί θα αναφέρονται εφεξής ως οι «άλλοι κοινοτικοί παραγωγοί». Κανείς από τους 12 αυτούς κοινοτικούς παραγωγούς δεν εξέφρασε την αντίθεσή του προς την καταγγελία.
2. Κοινοτική κατανάλωση
(43)
Η κοινοτική κατανάλωση εξακριβώθηκε βάσει των όγκων πωλήσεων της ίδιας παραγωγής της κοινοτικής βιομηχανίας με προορισμό την κοινοτική αγορά, των στοιχείων για τους όγκους των εισαγωγών στην κοινοτική αγορά που παρείχε η Eurostat και, σε ό,τι αφορά τους άλλους κοινοτικούς παραγωγούς, βάσει των στοιχείων που προέκυψαν από το μίνι-ερωτηματολόγιο για τη δειγματοληψία ή από την καταγγελία.
(44)
Κατά την ΠΕ και αναφορικά με το υπό εξέταση προϊόν και το ομοειδές προϊόν, η κοινοτική αγορά κινήθηκε στα ίδια περίπου επίπεδα με το 2002, ανερχόμενη περίπου σε 330 000 τόνους. Η κατανάλωση παρέμεινε σχετικά σταθερή καθ’ όλη τη διάρκεια της υπό εξέταση περιόδου εξαιρουμένου του 2004, κατά το οποίο αυξήθηκε κατά 5 % σε σχέση με το 2002 και το 2003.
2002
2003
2004
ΠΕ
Σύνολο παραγωγής ΕΚ (τόνοι)
330 842
331 945
347 752
330 331
Δείκτης (2002 = 100)
100
100
105
100
Πηγή: Έρευνα, Eurostat, καταγγελία.
3. Εισαγωγές από την οικεία χώρα
α) Όγκος
(45)
Ο όγκος εισαγωγών του υπό εξέταση προϊόντος από την οικεία χώρα προς την Κοινότητα αυξήθηκε κατά 87 %, από περίπου 22 000 τόνους το 2002 σε περίπου 42 000 τόνους κατά την ΠΕ. Αυξήθηκε κατά 58 % το 2003 και κατά 40 ακόμη ποσοστιαίες μονάδες το 2004 πριν μειωθεί κατά 11 ποσοστιαίες μονάδες κατά την ΠΕ.
2002
2003
2004
ΠΕ
Όγκος εισαγωγών από την Ταϊλάνδη (τόνοι)
22 465
35 483
44 435
41 973
Δείκτης (2002 = 100)
100
158
198
187
Μερίδιο αγοράς εισαγωγών από την Ταϊλάνδη
6,8 %
10,7 %
12,8 %
12,7 %
Τιμή εισαγωγών από την Ταϊλάνδη
797
720
690
691
Δείκτης (2002 = 100)
100
90
87
87
Πηγή: Eurostat.
β) Μερίδιο αγοράς
(46)
Το μερίδιο αγοράς των εξαγωγέων της οικείας χώρας αυξήθηκε κατά περίπου 6 ποσοστιαίες μονάδες κατά την υπό εξέταση περίοδο φτάνοντας από 6,8 % το 2002 σε 12,7 % κατά την ΠΕ. Συγκεκριμένα, οι Ταϊλανδοί εξαγωγείς ανέβηκαν 4 ποσοστιαίες μονάδες το 2003 και 2 ακόμη ποσοστιαίες μονάδες το 2004, παραμένοντας ουσιαστικά σταθεροί στα επίπεδα αυτά κατά την ΠΕ.
γ) Τιμές
i) Εξέλιξη τιμών
(47)
Μεταξύ 2002 και ΠΕ, η μέση τιμή εισαγωγής του υπό εξέταση προϊόντος, καταγωγής της οικείας χώρας, μειώθηκε κατά 13 %. Συγκεκριμένα, οι τιμές μειώθηκαν κατά 10 % το 2003 και κατά 3 % ακόμη το 2004 πριν σταθεροποιηθούν στο επίπεδο αυτό (δηλαδή περίπου στα 690 ευρώ τον τόνο) κατά την ΠΕ.
ii) Πώληση σε χαμηλότερες τιμές
(48)
Έγινε σύγκριση τιμών για τύπους ομοειδούς προϊόντος μεταξύ των τιμών πώλησης στην Κοινότητα από την πλευρά των παραγωγών-εξαγωγέων και από την πλευρά της κοινοτικής βιομηχανίας. Για το σκοπό αυτό αντιπαραβλήθηκαν οι τιμές της κοινοτικής βιομηχανίας στο εργοστάσιο, χωρίς επιστροφές και φόρους, με τις τιμές CIF των παραγωγών-εξαγωγέων της οικείας χώρας στα κοινοτικά σύνορα μετά τις δέουσες προσαρμογές λόγω συμβατικών δασμών, εξόδων εκφόρτωσης και εκτελωνισμού. Από τη σύγκριση προέκυψε ότι κατά την ΠΕ το υπό εξέταση προϊόν, καταγωγής της οικείας χώρας, που πωλήθηκε στην Κοινότητα διατέθηκε σε τιμές χαμηλότερες από αυτές της κοινοτικής βιομηχανίας κατά 2 % έως 10 %, ανάλογα με τον συγκεκριμένο παραγωγό-εξαγωγέα, με εξαίρεση δύο από τους παραγωγούς-εξαγωγείς του δείγματος για τους οποίους δεν διαπιστώθηκε πώληση σε χαμηλότερες τιμές. Ωστόσο, από τη σύγκριση ανά τύπο διαπιστώθηκε ότι, ορισμένες φορές, οι τιμές των εν λόγω παραγωγών-εξαγωγέων ήταν αισθητά χαμηλότερες από τα άνω του μέσου όρου περιθώρια χαμηλότερων τιμών.
4. Κατάσταση της κοινοτικής βιομηχανίας
(49)
Βάσει του άρθρου 3 παράγραφος 5 του βασικού κανονισμού, η Επιτροπή εξέτασε όλους τους συναφείς οικονομικούς παράγοντες και τους δείκτες που έχουν σημασία για την κατάσταση της κοινοτικής βιομηχανίας.
(50)
Η συγκεκριμένη αγορά χαρακτηρίζεται, μεταξύ άλλων, από την ύπαρξη δύο οδών πωλήσεων, δηλαδή πωλήσεις με το εμπορικό σήμα του παραγωγού ή του λιανοπωλητή. Η πρώτη κατηγορία πωλήσεων συνεπάγεται, συνήθως, μεγαλύτερα έξοδα μάρκετινγκ και διαφήμισης, όπως επίσης και υψηλότερες τιμές πώλησης.
(51)
Από την έρευνα προέκυψε ότι όλες οι εισαγωγές από τους συνεργαζόμενους ταϊλανδούς εξαγωγείς ήταν με το εμπορικό σήμα του λιανοπωλητή. Θεωρήθηκε σκόπιμο κατά την ανάλυση της ζημίας να γίνει διαχωρισμός, όπου αυτό έπρεπε να ληφθεί υπόψη, μεταξύ των πωλήσεων της κοινοτικής βιομηχανίας με το δικό της εμπορικό σήμα και εκείνων με το εμπορικό σήμα του λιανοπωλητή, καθώς τον ανταγωνισμό από τις εισαγωγές που αποτελούν αντικείμενο ντάμπινγκ αντιμετωπίζουν αρχικά τα ομοειδή προϊόντα της κοινοτικής βιομηχανίας που πωλούνται με το σήμα του λιανοπωλητή. Ειδικότερα, ο διαχωρισμός αυτός έγινε προκειμένου να καθοριστούν οι όγκοι των πωλήσεων, οι τιμές πώλησης και η κερδοφορία. Ωστόσο, προκειμένου να αποδοθεί η πλήρης εικόνα των πραγμάτων, παραθέτονται με σχολιασμό και τα σύνολα (συμπεριλαμβανομένων των εμπορικών σημάτων και των δύο κατηγοριών). Κατά την ΠΕ, οι πωλήσεις της κοινοτικής βιομηχανίας με το εμπορικό σήμα του λιανοπωλητή αντιπροσώπευαν περίπου το 63 % του συνόλου των πωλήσεων της κοινοτικής βιομηχανίας (εμπορικά σήματα και των δύο κατηγοριών).
α) Παραγωγή
(52)
Από 257 000 περίπου τόνους το 2002, η παραγωγή της κοινοτικής βιομηχανίας είχε σχεδόν σταθερή πτωτική πορεία κατά την ΠΕ έχοντας μειωθεί κατά 16 % σε σύγκριση με το 2002. Συγκεκριμένα, μειώθηκε κατά 6 % το 2003 και αυξήθηκε ελαφρά κατά 3 ποσοστιαίες μονάδες το 2004 πριν μειωθεί αισθητά εκ νέου κατά 13 ποσοστιαίες μονάδες εντός της ΠΕ.
2002
2003
2004
ΠΕ
Παραγωγή (τόνοι)
257 281
242 341
249 350
216 129
Δείκτης (2002 = 100)
100
94
97
84
Πηγή: Έρευνα.
β) Παραγωγική ικανότητα και ποσοστά χρησιμοποίησής της
(53)
Η παραγωγική ικανότητα ήταν περίπου 276 000 τόνοι το 2002 και περίπου 293 000 κατά την ΠΕ. Αναλυτικά, η παραγωγική ικανότητα αρχικά αυξήθηκε 9 % το 2003 πριν μειωθεί κατά 3 ποσοστιαίες μονάδες το 2004, επίπεδο στο οποίο παρέμεινε κατά την ΠΕ. Μεταξύ 2002 και ΠΕ, σημείωσε αύξηση κατά 6 %. Η αύξηση του 2003 οφειλόταν κατά κύριο λόγο στην αύξηση της ικανότητας ενός συγκεκριμένου παραγωγού που επρόκειτο να τροφοδοτήσει αγορές εκτός ΕΕ. Η αύξηση αυτή αντισταθμίστηκε εν μέρει το 2004 από το κλείσιμο των μονάδων άλλων κοινοτικών παραγωγών.
2002
2003
2004
ΠΕ
Παραγωγική ικανότητα (τόνοι)
276 360
300 869
293 424
293 424
Δείκτης (2002 = 100)
100
109
106
106
Χρησιμοποίηση ικανότητας
93 %
81 %
85 %
74 %
Δείκτης (2002 = 100)
100
87
91
79
Πηγή: Έρευνα.
(54)
Η χρησιμοποίηση της παραγωγικής ικανότητας ήταν 93 % το 2002. Μειώθηκε στο 81 % το 2003 και αυξήθηκε εκ νέου στο 85 % το 2004 πριν μειωθεί αισθητά, φτάνοντας στο 74 % κατά την ΠΕ. Το γεγονός αυτό είναι ενδεικτικό της μειούμενης παραγωγής και του μειούμενου όγκου πωλήσεων, όπως αναφέρουν οι αιτιολογικές σκέψεις 52, 56 και 57.
γ) Αποθέματα
(55)
Το επίπεδο των αποθεμάτων κλεισίματος της κοινοτικής βιομηχανίας αυξήθηκε κατά 2 % το 2003 και κατά 10 ακόμη ποσοστιαίες μονάδες το 2004 πριν μειωθεί κατά 14 ποσοστιαίες μονάδες εντός της ΠΕ. Κατά την ΠΕ τα αποθέματα της κοινοτικής βιομηχανίας ήταν περίπου 170 000 τόνοι. Γενικά, τα αποθέματα κατά την ΠΕ κυμάνθηκαν πολύ κοντά στα επίπεδα του 2002. Πρέπει, ωστόσο, να σημειωθεί ότι το επίπεδο των αποθεμάτων δεν αποτελεί εύλογο δείκτη ζημίας για το συγκεκριμένο βιομηχανικό κλάδο, δεδομένου ότι παράγει κατόπιν παραγγελίας. Τα υψηλά επίπεδα αποθεμάτων στο τέλος του έτους (περίπου 75 % του ετήσιου όγκου παραγωγής) οφείλονται στο ότι η συγκομιδή και η κονσερβοποίηση ολοκληρώνονται κατά κανόνα τον Οκτώβριο. Κατά συνέπεια, απόθεμα συνιστούν τα προς αποστολή εμπορεύματα της περιόδου Νοεμβρίου-Ιουλίου.
2002
2003
2004
ΠΕ
Αποθέματα κλεισίματος (τόνοι)
173 653
177 124
194 576
169 693
Δείκτης (2002 = 100)
100
102
112
98
Πηγή: Έρευνα.
δ) Όγκος πωλήσεων
(56)
Ο όγκος πωλήσεων της ίδιας παραγωγής της κοινοτικής βιομηχανίας προς ανεξάρτητους πελάτες της κοινοτικής αγοράς με το σήμα του λιανοπωλητή αρχικά αυξήθηκε κατά 4 % το 2003 και κατόπιν μειώθηκε κατά 11 ποσοστιαίες μονάδες το 2004, παραμένοντας στα επίπεδα αυτά κατά την ΠΕ. Μεταξύ 2002 και ΠΕ, οι εν λόγω πωλήσεις μειώθηκαν περίπου 7 % από τους 125 000 περίπου τόνους του 2002.
2002
2003
2004
ΠΕ
Όγκος πωλήσεων ΕΚ (με το εμπορικό σήμα του λιανοπωλητή) προς ανεξάρτητους πελάτες (τόνοι)
124 878
130 145
116 703
116 452
Δείκτης (2002 = 100)
100
104
93
93
Όγκος πωλήσεων ΕΚ (ιδίου εμπορικού σήματος και εμπορικού σήματος του λιανοπωλητή) προς ανεξάρτητους πελάτες (τόνοι)
193 657
198 147
189 090
184 645
Δείκτης (2002 = 100)
100
102
98
95
Πηγή: Έρευνα.
(57)
Το σύνολο (ίδιο εμπορικό σήμα και εμπορικό σήμα του λιανοπωλητή) των όγκων πωλήσεων της ίδιας παραγωγής της κοινοτικής βιομηχανίας προς ανεξάρτητους πελάτες της κοινοτικής αγοράς κινήθηκε κατά τον ίδιο γενικά τρόπο, με ελαφρώς λιγότερο αισθητές αλλαγές. Ξεκινώντας από τους 194 000 τόνους του 2002, οι όγκοι πωλήσεων αρχικά αυξήθηκαν 2 % το 2003, μειώθηκαν κατά 4 ποσοστιαίες μονάδες το 2004 και κατά 3 ακόμη ποσοστιαίες μονάδες κατά την ΠΕ. Μεταξύ 2002 και ΠΕ, οι πωλήσεις αυτές μειώθηκαν περίπου 5 %.
ε) Μερίδιο αγοράς
(58)
Το μερίδιο αγοράς της κοινοτικής βιομηχανίας αυξήθηκε από 58,5 % το 2002 σε 59,7 % το 2003 πριν την απότομη πτώση του στο 54,4 % το 2004. Κατά την ΠΕ επανέκαμψε κάπως, φτάνοντας στο 55,9 %. Στη διάρκεια της υπό εξέταση περιόδου, η κοινοτική βιομηχανία απώλεσε 2,6 ποσοστιαίες μονάδες του μεριδίου αγοράς της.
2002
2003
2004
ΠΕ
Μερίδιο αγοράς της κοινοτικής βιομηχανίας (ιδίου εμπορικού σήματος και εμπορικού σήματος του λιανοπωλητή)
58,5 %
59,7 %
54,4 %
55,9 %
Δείκτης (2002 = 100)
100
102
93
95
Πηγή: Έρευνα.
στ) Ανάπτυξη
(59)
Μεταξύ 2002 και ΠΕ η κοινοτική κατανάλωση παρέμενε αμετάβλητη. Ο όγκος πωλήσεων της κοινοτικής βιομηχανίας στην κοινοτική αγορά με το εμπορικό σήμα του λιανοπωλητή μειώθηκε περίπου 7 %, ενώ ο αντίστοιχος όγκος τόσο για το ίδιο εμπορικό σήμα της βιομηχανίας όσο και για το εμπορικό σήμα του λιανοπωλητή μειώθηκε περίπου 5 %. Μεταξύ 2002 και ΠΕ η κοινοτική βιομηχανία απώλεσε περίπου 2,6 ποσοστιαίες μονάδες του μεριδίου αγοράς της, τη στιγμή που οι εισαγωγές οι οποίες αποτελούσαν αντικείμενο ντάμπινγκ κέρδιζαν περίπου 6 ποσοστιαίες μονάδες μεριδίου αγοράς που αντιστοιχεί σε μία αύξηση των πωλήσεών τους της τάξης των 20 000 περίπου τόνων στην κοινοτική αγορά. Συνάγεται, λοιπόν, ότι η κοινοτική βιομηχανία δεν σημείωσε ανάπτυξη.
ζ) Απασχόληση
(60)
Το επίπεδο απασχόλησης στην κοινοτική βιομηχανία αυξήθηκε αρχικά κατά 9 % μεταξύ 2002 και 2003, μειώθηκε κατά 11 ποσοστιαίες μονάδες το 2004 και κατά 4 ακόμη ποσοστιαίες μονάδες εντός της ΠΕ. Συνολικά, η απασχόληση στην κοινοτική βιομηχανία μειώθηκε 6 % μεταξύ 2002 και ΠΕ, δηλαδή από περίπου 1 520 εργαζόμενους σε 1 420 εργαζόμενους. Απέναντι στο μειούμενο όγκο πωλήσεων όπως ήδη αναφέρθηκε στις αιτιολογικές σκέψεις 56 και 57, η κοινοτική βιομηχανία δεν μπορούσε παρά να προβεί σε απολύσεις μέρους του εργατικού της δυναμικού προκειμένου να παραμείνει αγωνιστική.
2002
2003
2004
ΠΕ
Απασχόληση (εργαζόμενοι)
1 518
1 649
1 482
1 420
Δείκτης (2002 = 100)
100
109
98
94
Πηγή: Έρευνα.
η) Παραγωγικότητα
(61)
Η παραγωγικότητα του εργατικού δυναμικού της κοινοτικής βιομηχανίας προκύπτει από την αναλογία παραγωγή (σε τόνους) προς εργαζόμενο ανά έτος. Ξεκινώντας από τους 169 τόνους ανά εργαζόμενο, η παραγωγικότητα αρχικά μειώθηκε κατά 13 % το 2003, κατόπιν αυξήθηκε κατά 12 ποσοστιαίες μονάδες το 2004 και μειώθηκε κατά 9 ποσοστιαίες μονάδες εντός της ΠΕ. Η εξέλιξη αυτή δείχνει ότι η παραγωγή μειώθηκε περισσότερο από το εργατικό δυναμικό.
2002
2003
2004
ΠΕ
Παραγωγικότητα (τόνοι ανά εργαζόμενο)
169
147
168
152
Δείκτης (2002 = 100)
100
87
99
90
Πηγή: Έρευνα
θ) Μισθοί
(62)
Μεταξύ 2002 και ΠΕ ο μέσος μισθός ανά εργαζόμενο αυξήθηκε 19 %. Συγκεκριμένα, αυξήθηκε κατά 4 % το 2003, κατά 9 ακόμη ποσοστιαίες μονάδες το 2004 και, τέλος, κατά 6 ποσοστιαίες μονάδες εντός της ΠΕ. Η αύξηση εντός του 2004 και της ΠΕ ήταν ταχύτερη από αυτή του μέσου όρου, λόγω του επηρεασμού των στοιχείων των δύο από τους μεγαλύτερους συνεργαζόμενους παραγωγούς από τη σταδιακή κατάργηση ενός εθνικού καθεστώτος επιδότησης των εισφορών κοινωνικής ασφάλισης. Κατά συνέπεια, το κόστος κοινωνικής ασφάλισης εμφανίζεται τεχνητά μειωμένο το 2002 και το 2003.
2002
2003
2004
ΠΕ
Ετήσιο εργατικό κόστος ανά εργαζόμενο (σε ευρώ)
22 283
23 141
25 152
26 585
Δείκτης (2002 = 100)
100
104
113
119
Πηγή: Έρευνα
ι) Παράγοντες επηρεασμού των τιμών των πωλήσεων
(63)
Οι τιμές μονάδας για πωλήσεις προϊόντων της κοινοτικής βιομηχανίας με το σήμα του λιανοπωλητή προς ανεξάρτητους πελάτες μειώνονταν σχεδόν σταθερά κατά την υπό εξέταση περίοδο. Από τα περίπου 1 050 ευρώ τον τόνο το 2002 μειώθηκαν κατά 4 % το 2003 και κατά 9 ακόμη ποσοστιαίες μονάδες το 2004 πριν σημειώσουν οριακή αύξηση κατά 2 ποσοστιαίες μονάδες εντός της ΠΕ, οπότε και έφτασαν τα 928 ευρώ τον τόνο. Η συνολική μείωση ήταν 11 % μεταξύ 2002 και ΠΕ.
2002
2003
2004
ΠΕ
Τιμή μονάδος στην αγορά ΕΚ (με το εμπορικό σήμα του λιανοπωλητή) (τιμή τόνου σε ευρώ)
1 047
1 010
914
928
Δείκτης (2002 = 100)
100
96
87
89
Τιμή μονάδος στην αγορά ΕΚ (ιδίου εμπορικού σήματος και εμπορικού σήματος του λιανοπωλητή) (τιμή τόνου σε ευρώ)
1 151
1 126
1 060
1 064
Δείκτης (2002 = 100)
100
98
92
92
Πηγή: Έρευνα
(64)
Το σύνολο (ίδιο εμπορικό σήμα βιομηχανίας και εμπορικό σήμα λιανοπωλητή) των τιμών πωλήσεων της κοινοτικής βιομηχανίας προς την κοινοτική αγορά κινήθηκε κατά τον ίδιο, γενικά, τρόπο. Ξεκινώντας από τα περίπου 1 150 ευρώ τον τόνο το 2002, αρχικά μειώθηκαν κατά 2 % το 2003 και κατά 6 ακόμη ποσοστιαίες μονάδες το 2004, επίπεδο στο οποίο γενικά παρέμειναν εντός της ΠΕ. Οι τιμές πώλησης της τάξης περίπου των 1 060 ευρώ τον τόνο ήταν 8 % χαμηλότερες από τις αντίστοιχες του 2002.
(65)
Δεδομένου του όγκου και του επιπέδου των χαμηλότερων τιμών των εν λόγω εισαγωγών, οι εισαγωγές αυτές σαφώς επηρέασαν τις τιμές.
ια) Κερδοφορία και αποδοτικότητα των επενδύσεων
(66)
Κατά την υπό εξέταση περίοδο η κερδοφορία των πωλήσεων προϊόντων της κοινοτικής βιομηχανίας με το εμπορικό σήμα του λιανοπωλητή ως ποσοστό των καθαρών πωλήσεων μειώθηκε από 17 % το 2002 σε περίπου 11 % το 2003, περίπου 5 % το 2004 και περίπου 3 % εντός της ΠΕ.
2002
2003
2004
ΠΕ
Κερδοφορία πωλήσεων ΕΚ προς ανεξάρτητους πελάτες (με το εμπορικό σήμα του λιανοπωλητή) (% των καθαρών πωλήσεων)
17,0 %
11,1 %
4,6 %
2,9 %
Δείκτης (2002 = 100)
100
66
27
17
Κερδοφορία πωλήσεων ΕΚ προς ανεξάρτητους πελάτες (ιδίου εμπορικού σήματος και εμπορικού σήματος του λιανοπωλητή) (% των καθαρών πωλήσεων)
21,4 %
17,3 %
13,6 %
10,7 %
Δείκτης (2002 = 100)
100
81
64
50
ROI (ιδίου εμπορικού σήματος και εμπορικού σήματος του λιανοπωλητή) (κέρδος επί τοις % της καθαρής λογιστικής αξίας των επενδύσεων)
59,8 %
43,2 %
32,3 %
25,1 %
Δείκτης (2002 = 100)
100
72
54
42
Πηγή: Έρευνα.
(67)
Η κερδοφορία των πωλήσεων προϊόντων της κοινοτικής βιομηχανίας και με το δικό της εμπορικό σήμα και με αυτό του καταναλωτή σημείωσε επίσης μείωση από 21 % το 2002 έως περίπου 17 % το 2003, περίπου 14 % το 2004 και περίπου 11 % κατά την ΠΕ. Η μείωση είναι λιγότερο έντονη από εκείνη των πωλήσεων που πραγματοποιήθηκαν αποκλειστικά με το εμπορικό σήμα του λιανοπωλητή.
(68)
Η αποδοτικότητα των επενδύσεων («ROI») ως το ποσοστό κέρδους (και για το ίδιο εμπορικό σήμα της βιομηχανίας και για εκείνο του λιανοπωλητή) επί της καθαρής λογιστικής αξίας της επένδυσης γενικά κινήθηκε στην κατεύθυνση της δεύτερης τάσης κερδοφορίας. Από περίπου 60 % το 2002 μειώθηκε σε περίπου 43 % το 2003 και περίπου 32 % το 2004, φτάνοντας τελικά σε περίπου 25 % κατά την ΠΕ. Μειώθηκε, δηλαδή, κατά 58 ποσοστιαίες μονάδες κατά την υπό εξέταση περίοδο.
ιβ) Ταμειακή ροή και ικανότητα άντλησης κεφαλαίων
(69)
Η καθαρή ταμειακή ροή από λειτουργικές δραστηριότητες ήταν περίπου 46 εκατομμύρια ευρώ το 2002, περίπου 32 εκατομμύρια ευρώ το 2003 και περίπου 17 εκατομμύρια ευρώ το 2004 πριν την κατά τι ανάκαμψη στα περίπου 22 εκατομμύρια ευρώ κατά την ΠΕ. Κανείς από τους συνεργαζόμενους κοινοτικούς παραγωγούς δεν ανέφερε δυσκολίες άντλησης κεφαλαίων.
2002
2003
2004
ΠΕ
Ταμειακή ροή (ιδίου εμπορικού σήματος και εμπορικού σήματος του λιανοπωλητή) (σε χιλιάδες ευρώ)
46 113
31 750
17 057
22 051
Δείκτης (2002 = 100)
100
69
37
48
Πηγή: Έρευνα.
ιγ) Επενδύσεις
(70)
Οι ετήσιες επενδύσεις της κοινοτικής βιομηχανίας στην παραγωγή του ομοειδούς προϊόντος μειώθηκαν κατά 55 % από το 2002 ως το 2003 και κατόπιν αυξήθηκαν κατά 18 % το 2004 και κατά 13 % ακόμη εντός της ΠΕ. Γενικά, κατά την υπό εξέταση περίοδο οι επενδύσεις μειώθηκαν κατά 24 %. Εξαιρουμένου ενός εκ των συνεργαζομένων κοινοτικών παραγωγών, όπως ήδη αναφέρθηκε στην αιτιολογική σκέψη 53, οι επενδύσεις της κοινοτικής βιομηχανίας ήταν επενδύσεις συντήρησης και ανανέωσης του υφιστάμενου εξοπλισμού και όχι επενδύσεις αύξησης της παραγωγικής ικανότητας.
2002
2003
2004
ΠΕ
Καθαρές επενδύσεις (σε χιλιάδες ευρώ)
12 956
5 864
8 101
9 858
Δείκτης (2002 = 100)
100
45
63
76
Πηγή: Έρευνα.
ιδ) Μέγεθος του περιθωρίου ντάμπινγκ
(71)
Δεδομένου του όγκου, του μεριδίου αγοράς και των τιμών των εισαγωγών από την οικεία χώρα, οι επιπτώσεις του μεγέθους των πραγματικών περιθωρίων ντάμπινγκ για την κοινοτική βιομηχανία δεν μπορούν να θεωρηθούν αμελητέες.
ιε) Ανάκαμψη από παλαιότερες πρακτικές ντάμπινγκ
(72)
Ελλείψει στοιχείων περί πρακτικής ντάμπινγκ πριν δημιουργηθεί η κατάσταση που αξιολογείται στο πλαίσιο της παρούσας διαδικασίας, ο εν λόγω παράγοντας δεν εξετάζεται.
5. Πόρισμα αναφορικά με τη ζημία
(73)
Μεταξύ 2002 και ΠΕ, σχεδόν διπλασιάστηκε ο όγκος των εισαγωγών του υπό εξέταση προϊόντος, καταγωγής της οικείας χώρας, που αποτέλεσαν αντικείμενο ντάμπινγκ, ενώ το μερίδιό τους στην κοινοτική αγορά αυξήθηκε κατά 6 περίπου ποσοστιαίες μονάδες. Οι μέσες τιμές των εισαγωγών που αποτέλεσαν αντικείμενο ντάμπινγκ ήταν αισθητά χαμηλότερες από εκείνες της κοινοτικής βιομηχανίας κατά την υπό εξέταση περίοδο. Επιπλέον, εντός της ΠΕ, οι τιμές των εισαγωγών από την οικεία χώρα ήταν σημαντικά χαμηλότερες εκείνων της κοινοτικής βιομηχανίας. Εξαιρουμένων των δύο συνεργαζόμενων παραγωγών-εξαγωγέων, από τις συγκρίσεις τιμών μοντέλο προς μοντέλο προκύπτουν περιθώρια χαμηλότερων τιμών 2 με 10 % εντός της ΠΕ.
(74)
Απειροελάχιστοι είναι οι δείκτες που κινήθηκαν θετικά μεταξύ 2002 και ΠΕ. Η παραγωγική ικανότητα αυξήθηκε 6 ποσοστιαίες μονάδες και το ετήσιο εργατικό κόστος περίπου 19 %. Ωστόσο, όπως προκύπτει από τις αιτιολογικές σκέψεις 53 και 62, υπάρχουν συγκεκριμένοι λόγοι στους οποίους οφείλονται αυτές οι άτυπες εξελίξεις.
(75)
Αντίθετα, προκύπτει σαφής επιδείνωση της κατάστασης της κοινοτικής βιομηχανίας κατά την υπό εξέταση περίοδο. Οι περισσότεροι από τους δείκτες ζημίας κινήθηκαν αρνητικά μεταξύ 2002 και ΠΕ. Ο όγκος της παραγωγής μειώθηκε κατά 16 %, η χρησιμοποίηση της ικανότητας απώλεσε 19 εκατοστιαίες μονάδες, ο όγκος των πωλήσεων προϊόντων της κοινοτικής βιομηχανίας με το σήμα του λιανοπωλητή μειώθηκε κατά 7 %, ο όγκος των πωλήσεων προϊόντων της κοινοτικής βιομηχανίας και με το δικό της εμπορικό σήμα και με εκείνο του λιανοπωλητή μειώθηκε κατά 5 %, η κοινοτική βιομηχανία απώλεσε 2,6 ποσοστιαίες μονάδες του μεριδίου αγοράς της, η απασχόληση μειώθηκε 6 %, η τιμή πώλησης της κοινοτικής βιομηχανίας (είτε ως προς το εμπορικό σήμα του λιανοπωλητή είτε για όλα τα εμπορικά σήματα) μειώθηκε κατά περίπου 10 %, οι επενδύσεις μειώθηκαν 24 %, η κερδοφορία των πωλήσεων για τα προϊόντα με το εμπορικό σήμα του λιανοπωλητή μειώθηκε από 17 % έως περίπου 3 % ενώ η κερδοφορία των πωλήσεων προϊόντων ιδίου εμπορικού σήματος και εμπορικού σήματος λιανοπωλητή μειώθηκε από 21 % έως περίπου 11 %. Επίσης, τόσο η αποδοτικότητα των επενδύσεων όσο και η ταμειακή ροή κινήθηκαν εξίσου πτωτικά.
(76)
Δεδομένων των ανωτέρω, τεκμαίρεται προσωρινά ότι η κοινοτική βιομηχανία υπέστη σημαντική ζημία κατά την έννοια του άρθρου3 παράγραφος 5 του βασικού κανονισμού.
E. ΑΙΤΙΩΔΗΣ ΣΧΕΣΗ
1. Εισαγωγή
(77)
Σύμφωνα με το άρθρο 3 παράγραφοι 6 και 7 του βασικού κανονισμού, η Επιτροπή εξέτασε κατά πόσο οι εισαγωγές που αποτέλεσαν αντικείμενο ντάμπινγκ προκάλεσαν στην κοινοτική βιομηχανία ζημία τέτοιας έκτασης ώστε να είναι δυνατό να θεωρηθεί σημαντική. Γνωστοί παράγοντες, πλην των εισαγωγών που αποτέλεσαν αντικείμενο ντάμπινγκ και που θα μπορούσαν να έχουν ζημιώσει ταυτόχρονα την κοινοτική βιομηχανία, εξετάστηκαν και αυτοί προκειμένου να διασφαλιστεί ότι ενδεχόμενη ζημία λόγω αυτών των άλλων παραγόντων δεν θα αποδοθεί στις εισαγωγές που αποτέλεσαν αντικείμενο ντάμπινγκ.
2. Συνέπειες των εισαγωγών που αποτέλεσαν αντικείμενο ντάμπινγκ
(78)
Η κατά 87 % σημαντική αύξηση στον όγκο των εισαγωγών που αποτέλεσαν αντικείμενο ντάμπινγκ μεταξύ 2002 και ΠΕ και η αύξηση του αντίστοιχου προς αυτόν μεριδίου της κοινοτικής αγοράς κατά 6 περίπου ποσοστιαίες μονάδες, όπως επίσης και η διαπιστωθείσα πώληση σε χαμηλότερες τιμές (μεταξύ 2 % και 10 % ανάλογα με τον εξαγωγέα, εξαιρουμένων δύο παραγωγών-εξαγωγέων του δείγματος για τους οποίους δεν προέκυψε πώληση σε χαμηλότερες τιμές) συνέπεσαν με την επιδείνωση της οικονομικής κατάστασης της κοινοτικής βιομηχανίας. Μεταξύ 2002 και ΠΕ η παραγωγή μειώθηκε κατά 16 %, η χρησιμοποίηση της ικανότητας μειώθηκε κατά περίπου 20 ποσοστιαίες μονάδες, ο όγκος πωλήσεων προϊόντων με το σήμα του λιανοπωλητή, ο οποίος αρχικά συναγωνιζόταν εκείνον των εισαγωγών που αποτέλεσαν αντικείμενο ντάμπινγκ, μειώθηκε κατά 7 %, το μερίδιο αγοράς της Κοινότητας μειώθηκε κατά 2,6 ποσοστιαίες μονάδες, η απασχόληση κατά 6 %, η τιμή μονάδας πώλησης για τα προϊόντα με το σήμα του λιανοπωλητή μειώθηκε 11 %, οι επενδύσεις 24 %, ενώ σημαντική ήταν η πτωτική πορεία της κερδοφορίας των πωλήσεων και η ταμειακή ροή μειώθηκε στο μισό. Κατά συνέπεια, τεκμαίρεται προσωρινά ότι οι εισαγωγές που αποτέλεσαν αντικείμενο ντάμπινγκ είχαν σημαντικές αρνητικές συνέπειες για την κοινοτική βιομηχανία.
3. Συνέπειες άλλων παραγόντων
α) Εξαγωγικές επιδόσεις της κοινοτικής βιομηχανίας
(79)
Αρκετά ενδιαφερόμενα μέρη ισχυρίστηκαν ότι οποιαδήποτε ζημία τυχόν υπέστη η κοινοτική βιομηχανία οφειλόταν στις φτωχές εξαγωγικές της επιδόσεις.
(80)
Όπως προκύπτει από τον παρακάτω πίνακα, ο όγκος των εξαγωγικών πωλήσεων (του ιδίου εμπορικού σήματος και του σήματος του λιανοπωλητή) αυξήθηκε κατά 17 % κατά την υπό εξέταση περίοδο. Η τιμή μονάδας των πωλήσεων αυτών αυξήθηκε 7 % κατά την υπό εξέταση περίοδο φτάνοντας πάνω από τα 1 000 ευρώ εντός της ΠΕ. Τα δύο αυτά δεδομένα βρίσκονται σε πλήρη αντίθεση, αναφορικά με ποσότητες και τιμές, προς όσα περιγράφονται στις αιτιολογικές σκέψεις 63, 64, 66 και 67 σχετικά με τις πωλήσεις της κοινοτικής βιομηχανίας στην κοινοτική αγορά.
2002
2003
2004
ΠΕ
Όγκος εξαγωγικών πωλήσεων (ιδίου εμπορικού σήματος και εμπορικού σήματος λιανοπωλητή) (τόνοι)
48 478
48 170
51 062
56 821
Δείκτης (2002 = 100)
100
99
105
117
Πηγή: Έρευνα.
(81)
Επιπλέον, πρέπει να σημειωθεί ότι η τάση της κερδοφορίας που αναφέρεται στις αιτιολογικές σκέψεις 66 και 67 αφορά αποκλειστικά τις πωλήσεις της κοινοτικής βιομηχανίας εντός Κοινότητας. Η συγκεκριμένη κερδοφορία, συνεπώς, δεν αφορά τις εξαγωγικές πωλήσεις. Θεωρείται, επομένως, ότι δεν είναι δυνατόν η εξαγωγική δραστηριότητα να υπεισέρχεται με οποιονδήποτε τρόπο στη ζημία που υπέστη η κοινοτική βιομηχανία.
β) Μείωση της κατανάλωσης στην κοινοτική αγορά
(82)
Αρκετά ενδιαφερόμενα μέρη ισχυρίστηκαν ότι οποιαδήποτε ζημία τυχόν υπέστη η κοινοτική βιομηχανία οφειλόταν στη μείωση της κατανάλωσης στην κοινοτική αγορά.
(83)
Όπως προκύπτει από την αιτιολογική σκέψη 44, η κατανάλωση παρέμεινε σταθερή κατά την υπό εξέταση περίοδο. Κατά συνέπεια, το επιχείρημα αυτό απορρίπτεται.
γ) Αύξηση του κόστους παραγωγής της κοινοτικής βιομηχανίας
(84)
Αρκετά ενδιαφερόμενα μέρη ισχυρίστηκαν ότι οποιαδήποτε ζημία τυχόν υπέστη η κοινοτική βιομηχανία είχε σχέση με την αύξηση του κόστους παραγωγής της και, συγκεκριμένα, με την αύξηση του κόστους παγίου κεφαλαίου και του εργατικού κόστους.
(85)
Όπως προκύπτει από την αιτιολογική σκέψη 62 το μοναδιαίο εργατικό κόστος όντως αυξήθηκε 19 % κατά την υπό εξέταση περίοδο, γεγονός που ερμηνεύεται από την ίδια αιτιολογική σκέψη.
(86)
Όπως προκύπτει από τον παρακάτω πίνακα, το ετήσιο ποσό απόσβεσης του πάγιου ενεργητικού της κοινοτικής βιομηχανίας που εμπλέκεται άμεσα στην παραγωγή του ομοειδούς προϊόντος μειώθηκε περίπου 10 % κατά την υπό εξέταση περίοδο. Το συνολικό μοναδιαίο κόστος παραγωγής αυξήθηκε μόνο 5 % κατά την υπό εξέταση περίοδο. Η αύξηση αυτή δεν είναι μεγάλη, λαμβανομένου υπόψη ότι σημαντικό στοιχείο κόστους στη συγκεκριμένη περίπτωση αποτελεί η κονσέρβα, που αντιστοιχεί στο 40 % του κόστους κατασκευής των κοινοτικών παραγωγών. Η τιμή της κονσέρβας αυξήθηκε περίπου 15 % κατά την υπό εξέταση περίοδο. Ωστόσο, ο χάλυβας αποτελεί προϊόν διεθνούς χρηματιστηριακής διαπραγμάτευσης, οπότε τόσο η κοινοτική βιομηχανία όσο και οι ταϊλανδοί ανταγωνιστές της προμηθεύονται τις άδειες κονσέρβες τους σε αντίστοιχες τιμές. Κατά πάσα πιθανότητα, λοιπόν, οι ταϊλανδοί παραγωγοί υπέστησαν και αυτοί τις ίδιες συνέπειες λόγω της συγκεκριμένης εξέλιξης που θα έπρεπε να είχε εκφραστεί στις τιμές πώλησης και των ταϊλανδών και των κοινοτικών παραγωγών ελλείψει πρακτικών ντάμπινγκ και συμπίεσης τιμών. Όμως, όπως προκύπτει από την αιτιολογική σκέψη 47, οι ταϊλανδοί παραγωγοί-εξαγωγείς δεν αύξησαν αντίστοιχα τις τιμές των εξαγωγικών τους πωλήσεων τις οποίες, μάλιστα, μείωσαν κατά 13 % εντός της υπό εξέταση περιόδου. Επιπλέον, από την έρευνα προέκυψε ότι το συνολικό κόστος των εξαγωγών συν τα μεταφορικά έξοδα ήταν πολύ κοντά στο συνολικό κόστος παραγωγής της κοινοτικής βιομηχανίας. Οι εισαγωγές που αποτελούν αντικείμενο ντάμπινγκ είναι, κατά συνέπεια, οικονομικά αποδοτικότερες σε σύγκριση με την κοινοτική βιομηχανία.
2002
2003
2004
ΠΕ
Απόσβεση πάγιου ενεργητικού (σε χιλιάδες ευρώ)
10 356
11 501
10 953
9 286
Δείκτης (2002 = 100)
100
111
106
90
Μοναδιαίο κόστος παραγωγής (τιμή τόνου σε ευρώ)
904
930
916
950
Δείκτης (2002 = 100)
100
103
101
105
Πηγή: Έρευνα.
(87)
Η έντονη πτώση της κερδοφορίας μεταξύ 2002 και ΠΕ δεν μπορεί, συνεπώς, να αποδοθεί σε οποιαδήποτε διαφορά στο κόστος παραγωγής αλλά περισσότερο στη μείωση των τιμών πώλησης. Όντως, οι τιμές πώλησης της κοινοτικής βιομηχανίας μειώθηκαν 11 % μεταξύ 2002 και ΠΕ συνεπεία της κάμψης και της συμπίεσης των τιμών λόγω των εισαγωγών που αποτέλεσαν αντικείμενο ντάμπινγκ. Επομένως, ο όποιος ρόλος της αύξησης του κόστους παραγωγής στη ζημία που υπέστη η κοινοτική βιομηχανία, εάν και εφόσον υπήρξε, δεν ήταν παρά περιορισμένος και όχι σε βαθμό ώστε να καταλύσει την αιτιώδη σχέση μεταξύ των εισαγωγών που αποτέλεσαν αντικείμενο ντάμπινγκ και της σημαντικής ζημίας που υπέστη η κοινοτική βιομηχανία.
δ) Συναλλαγματικές διακυμάνσεις
(88)
Ένα ενδιαφερόμενο μέρος ισχυρίστηκε ότι οποιαδήποτε ζημία τυχόν υπέστη η κοινοτική βιομηχανία οφειλόταν στις δυσμενείς διακυμάνσεις της συναλλαγματικής ισοτιμίας.
(89)
Όπως αναφέρθηκε, σκοπός της έρευνας είναι να διαπιστωθεί κατά πόσο οι εισαγωγές που αποτέλεσαν αντικείμενο ντάμπινγκ (σε ό,τι αφορά τιμές και όγκους) προκάλεσαν σημαντική ζημία στην κοινοτική βιομηχανία ή κατά πόσο η σημαντική αυτή ζημία οφειλόταν σε άλλους παράγοντες. Από την άποψη αυτή το άρθρο 3 παράγραφος 6 του βασικού κανονισμού αναφέρει ότι πρέπει να αποδεικνύεται πως το επίπεδο των τιμών των εισαγωγών που αποτέλεσαν αντικείμενο ντάμπινγκ προκαλεί ζημία. Επομένως, γίνεται απλή αναφορά σε διαφορετικά επίπεδα τιμών και, συνεπώς, δεν υφίσταται απαίτηση ανάλυσης των παραγόντων που υπεισέρχονται στα επίπεδα των τιμών αυτών.
(90)
Στην πράξη, οι συνέπειες των εισαγωγών που αποτέλεσαν αντικείμενο ντάμπινγκ για την κοινοτική βιομηχανία εξετάζονται, κατά κύριο λόγο, μέσω της εξακρίβωσης της πώλησης σε χαμηλότερες τιμές, της κάμψης των τιμών και της συμπίεσης των τιμών. Για το λόγο αυτό αντιπαραβάλλονται οι εξαγωγικές τιμές που αποτέλεσαν αντικείμενο ντάμπινγκ με τις τιμές πώλησης της κοινοτικής βιομηχανίας. Οι εξαγωγικές τιμές με τις οποίες γίνεται ο υπολογισμός της ζημίας ενδέχεται, ορισμένες φορές, να πρέπει να μετατραπούν σε άλλο νόμισμα ώστε να προκύψει συγκρίσιμη βάση. Καθίσταται, λοιπόν, σαφές ότι η συναλλαγματική ισοτιμία δεν μπορεί καταρχήν να αποτελεί έναν ακόμη παράγοντα ζημίας.
(91)
Τα ανωτέρω συμφωνούν με τη διατύπωση του άρθρου 3 παράγραφος 7 του βασικού κανονισμού, όπου γίνεται λόγος για γνωστούς παράγοντες πλην των εισαγωγών που αποτέλεσαν αντικείμενο ντάμπινγκ. Πράγματι, ο κατάλογος των άλλων γνωστών παραγόντων του άρθρου αυτού δεν περιλαμβάνει καμία αναφορά σε παράγοντα που να επηρεάζει το επίπεδο τιμής των εισαγωγών που αποτέλεσαν αντικείμενο ντάμπινγκ. Συνοπτικά, αν οι εξαγωγές αποτελούν αντικείμενο ντάμπινγκ, ακόμη και αν ευνοήθηκαν από την εξέλιξη των συναλλαγματικών ισοτιμιών, δύσκολα μπορεί κανείς να κατανοήσει πώς η εξέλιξη μιας τέτοιας συναλλαγματικής ισοτιμίας θα μπορούσε να συνιστά έναν ακόμη παράγοντα ζημίας.
(92)
Κατά συνέπεια, η ανάλυση των παραγόντων που επηρεάζουν το επίπεδο τιμών των εισαγωγών που αποτελούν αντικείμενο ντάμπινγκ, είτε πρόκειται για συναλλαγματικές διακυμάνσεις είτε για κάτι άλλο, δεν μπορεί να έχει αποδεικτική ισχύ. Μία τέτοια ανάλυση θα υπερέβαινε τις απαιτήσεις του βασικού κανονισμού. Συνεπώς, το επιχείρημα αυτό απορρίπτεται.
ε) Εισαγωγές από άλλες τρίτες χώρες
(93)
Οι εισαγωγές από τρίτες χώρες εκτός Ταϊλάνδης μειώθηκαν κατά την υπό εξέταση περίοδο περίπου 44 %, δηλαδή από περίπου 23 000 τόνους το 2002 σε περίπου 13 000 τόνους κατά την ΠΕ. Το αντίστοιχο μερίδιο αγοράς μειώθηκε επίσης από περίπου 7 % σε περίπου 3,8 %. Σύμφωνα με τα στοιχεία της Eurostat, οι μέσες τιμές εισαγωγής από άλλες τρίτες χώρες ξεπερνούσαν σημαντικά τις τιμές και των δύο κατηγοριών της οικείας χώρας αλλά και τις τιμές της κοινοτικής βιομηχανίας. Οι τιμές ήταν περίπου 1 100 ευρώ ο τόνος το 2002 και αυξήθηκαν 2 % μεταξύ 2002 και ΠΕ. Καμία μεμονωμένη τρίτη χώρα δεν είχε μερίδιο αγοράς άνω του 2 % εντός της ΠΕ. Επίσης, καμία τρίτη χώρα δεν είχε κατά την ΠΕ τιμή εισαγωγής κάτω από τις τιμές της οικείας χώρας και από τις τιμές της κοινοτικής βιομηχανίας. Τέλος, δεν προέκυψαν στοιχεία που να δείχνουν ότι υπήρξε τρίτη χώρα που να εφάρμοσε πρακτικές ντάμπινγκ σε ομοειδές προϊόν στην κοινοτική αγορά.
(94)
Δεδομένης της μείωσης των όγκων και των μεριδίων αγοράς των ανωτέρω τρίτων χωρών και δεδομένου ότι η μέση τιμή τους ήταν σημαντικά πιο πάνω από τις τιμές και των δύο οικείων χωρών και της κοινοτικής βιομηχανίας, τεκμαίρεται ότι οι εισαγωγές από άλλες τρίτες χώρες δεν συνέβαλαν στη σημαντική ζημία που υπέστη η κοινοτική βιομηχανία. Αντίθετα, οι εισαγωγές αυτές έχουν επηρεαστεί μάλλον δυσμενώς από τις εισαγωγές που αποτέλεσαν αντικείμενο ντάμπινγκ.
2002
2003
2004
ΠΕ
Όγκος εισαγωγών από τον υπόλοιπο κόσμο (τόνοι)
22 698
15 764
19 683
12 643
Δείκτης (2002 = 100)
100
69
87
56
Μερίδιο αγοράς εισαγωγών από τον υπόλοιπο κόσμο
6,9 %
4,7 %
5,7 %
3,8 %
Τιμή εισαγωγών από τον υπόλοιπο κόσμο (τιμή τόνου σε ευρώ)
1 098
1 084
1 020
1 125
Δείκτης (2002 = 100)
100
99
93
102
Πηγή: Eurostat.
στ) Ανταγωνισμός από τους άλλους κοινοτικούς παραγωγούς
(95)
Όπως αναφέρει η αιτιολογική σκέψη 42, οι άλλοι κοινοτικοί παραγωγοί δε συνεργάστηκαν ως προς την έρευνα. Βάσει των στοιχείων που προέκυψαν από την έρευνα, εκτιμάται ότι ο όγκος των πωλήσεών τους στην Κοινότητα ήταν περίπου 92 000 τόνοι το 2002, κατόπιν ο όγκος αυτός μειώθηκε περίπου 10 % το 2003, αυξήθηκε κατά 13 ποσοστιαίες μονάδες το 2004 και, τέλος, μειώθηκε κατά 4 ποσοστιαίες μονάδες κατά την ΠΕ, φτάνοντας πολύ κοντά στα επίπεδα του 2002. Κατά τον ίδιο τρόπο, το αντίστοιχο μερίδιο αγοράς εντός της ΠΕ ήταν πολύ κοντά στα επίπεδα του 2002, δηλαδή μόλις κάτω από το 28 %. Κατά συνέπεια, οι άλλοι παραγωγοί δεν κέρδισαν σε όγκο πωλήσεων και μερίδιο αγοράς εις βάρος της κοινοτικής βιομηχανίας. Δεν προσκομίστηκαν στοιχεία σχετικά με τις τιμές αυτών των άλλων κοινοτικών παραγωγών.
(96)
Δεδομένων των ανωτέρω και ελλείψει στοιχείων που να αποδεικνύουν το αντίθετο, τεκμαίρεται προσωρινά ότι οι άλλοι κοινοτικοί παραγωγοί δεν συνέβαλαν στη ζημία που υπέστη η κοινοτική βιομηχανία.
2002
2003
2004
ΠΕ
Όγκος πωλήσεων ΕΚ των άλλων κοινοτικών παραγωγών (τόνοι)
92 022
82 552
94 544
91 070
Δείκτης (2002 = 100)
100
90
103
99
Μερίδιο αγοράς των άλλων κοινοτικών παραγωγών
27,8 %
24,9 %
27,2 %
27,6 %
Δείκτης (2002 = 100)
100
89
98
99
Πηγή: Έρευνα, καταγγελία.
4. Πόρισμα ως προς την αιτιώδη σχέση
(97)
Συμπερασματικά, η ανωτέρω ανάλυση καταδεικνύει ότι υπήρξε ουσιώδης αύξηση, σε όγκο και σε μερίδιο αγοράς, των εισαγωγών καταγωγής Ταϊλάνδης μεταξύ 2002 και ΠΕ, ταυτόχρονα με τη σημαντική μείωση των τιμών πωλήσεών τους και με την πώληση σε χαμηλότερες τιμές σε μεγάλο βαθμό εντός της ΠΕ. Η αύξηση του μεριδίου αγοράς των εισαγωγών σε χαμηλότερες τιμές από την Ταϊλάνδη συνέπεσε με τη μείωση του μεριδίου αγοράς και της μοναδιαίας τιμής πώλησης της κοινοτικής βιομηχανίας, με τη μείωση της κερδοφορίας, της αποδοτικότητας των επενδύσεων και της ταμειακής ροής από λειτουργικές δραστηριότητες.
(98)
Από την εξέταση των άλλων παραγόντων που θα μπορούσαν να έχουν ζημιώσει την κοινοτική βιομηχανία προέκυψε ότι κανείς από τους παράγοντες αυτούς δεν θα μπορούσε να έχει σημαντικές αρνητικές συνέπειες.
(99)
Από την ανωτέρω ανάλυση, στο πλαίσιο της οποίας ορθώς διαχωρίζονται οι συνέπειες, ως προς την κατάσταση της κοινοτικής βιομηχανίας, όλων των γνωστών παραγόντων από τις ζημιογόνες συνέπειες των εισαγωγών που αποτέλεσαν αντικείμενο ντάμπινγκ, τεκμαίρεται προσωρινά ότι οι εισαγωγές που αποτέλεσαν αντικείμενο ντάμπινγκ, καταγωγής της οικείας χώρας, προκάλεσαν σημαντική ζημία στην κοινοτική βιομηχανία κατά την έννοια του άρθρου 3 παράγραφος 6 του βασικού κανονισμού.
ΣΤ. ΤΟ ΣΥΜΦΕΡΟΝ ΤΗΣ ΚΟΙΝΟΤΗΤΑΣ
(100)
Η Επιτροπή εξέτασε κατά πόσο, παρά τα πορίσματα της έρευνας σχετικά με την πρακτική ντάμπινγκ, τη ζημία και την αιτιώδη σχέση, υπήρχαν σοβαροί λόγοι που να οδηγούν στο συμπέρασμα ότι δεν είναι προς το συμφέρον της Κοινότητας η λήψη μέτρων στη συγκεκριμένη περίπτωση. Για το λόγο αυτό και σύμφωνα με το άρθρο 21 παράγραφος 1 του βασικού κανονισμού, η Επιτροπή εξέτασε τις ενδεχόμενες συνέπειες των μέτρων για όλα τα εμπλεκόμενα μέρη, όπως επίσης και τις ενδεχόμενες συνέπειες της μη λήψης μέτρων.
1. Το συμφέρον της κοινοτικής βιομηχανίας
(101)
Όπως αναφέρει η αιτιολογική σκέψη 42, την κοινοτική βιομηχανία αποτελούν έξι εταιρείες όπου απασχολούνται περίπου 1 400 άτομα που εμπλέκονται άμεσα στην παραγωγή, στις πωλήσεις και στη διαχείριση του ομοειδούς προϊόντος. Μετά την επιβολή των μέτρων αναμένεται ότι θα αυξηθούν οι όγκοι των πωλήσεων και το αντίστοιχο μερίδιο της κοινοτικής βιομηχανίας στην κοινοτική αγορά, όπως επίσης και ότι η κοινοτική βιομηχανία θα μπορέσει, έτσι, να επωφεληθεί των οικονομιών κλίμακας. Εκτιμάται ότι η κοινοτική βιομηχανία θα αξιοποιήσει την ελάφρυνση από την κάμψη των τιμών λόγω των εισαγωγών που αποτέλεσαν αντικείμενο ντάμπινγκ προκειμένου να αυξήσει κάπως τις δικές της τιμές πώλησης, ιδιαίτερα εφόσον τα προτεινόμενα μέτρα θα θέσουν τέρμα στις πωλήσεις σε χαμηλότερες τιμές που είχαν διαπιστωθεί εντός της ΠΕ. Γενικά, οι εν λόγω αναμενόμενες θετικές εξελίξεις θα επιτρέψουν στην κοινοτική βιομηχανία να βελτιώσει την οικονομική της κατάσταση.
(102)
Αφετέρου, στην περίπτωση που δεν επιβληθούν μέτρα αντιντάμπινγκ, θα εξακολουθήσουν, ενδεχομένως, να υφίστανται οι αρνητικές τάσεις ως προς την κοινοτική βιομηχανία που, ενδεχομένως, θα εξακολουθήσει να έχει απώλειες μεριδίου αγοράς και κερδοφορίας. Κατά πάσα πιθανότητα, το γεγονός αυτό θα οδηγήσει σε περικοπές της παραγωγής και των επενδύσεων, στο κλείσιμο και άλλων παραγωγικών μονάδων και στην απώλεια και άλλων θέσεων εργασίας στην Κοινότητα.
(103)
Συμπερασματικά, η επιβολή μέτρων αντιντάμπινγκ θα επέτρεπε στην κοινοτική βιομηχανία να ανακάμψει από τις συνέπειες της ζημιογόνου πρακτικής ντάμπινγκ που διαπιστώθηκε.
2. Το συμφέρον των άλλων κοινοτικών παραγωγών
(104)
Ελλείψει συνεργασίας από την πλευρά των παραγωγών αυτών και, συνεπώς, και συγκεκριμένων στοιχείων ως προς τη δραστηριότητά τους, η Επιτροπή δεν μπορεί παρά να εκτιμήσει, βάσει της καταγγελίας και βάσει των μίνι-ερωτηματολογίων που συμπληρώθηκαν στο πλαίσιο της δειγματοληψίας, ότι για όγκο παραγωγής που υπολογίζεται περίπου στους 100 000 τόνους κατά την ΠΕ, οι άλλοι κοινοτικοί παραγωγοί απασχολούσαν περίπου 640 εργαζόμενους. Στην περίπτωση επιβολής μέτρων αντιντάμπινγκ, οι αναμενόμενες για την κοινοτική βιομηχανία θετικές εξελίξεις ως προς τους όγκους πωλήσεων, τις τιμές και την κερδοφορία που αναφέρει η αιτιολογική σκέψη 101 μπορεί να υπάρξουν και για τους άλλους κοινοτικούς παραγωγούς.
(105)
Συμπερασματικά, είναι σαφές ότι οι άλλοι κοινοτικοί παραγωγοί θα ωφεληθούν από την επιβολή μέτρων αντιντάμπινγκ.
3. Το συμφέρον των ανεξάρτητων εισαγωγέων της Κοινότητας
(106)
Σημειώνεται καταρχήν ότι μία ένωση που εκπροσωπεί τα συμφέροντα των γερμανών εισαγωγέων εξέφρασε την αντίθεσή της στο ενδεχόμενο λήψης οποιωνδήποτε μέτρων αντιντάμπινγκ χωρίς να τεκμηριώνει περαιτέρω την άποψή της αυτή.
(107)
Όπως αναφέρει η αιτιολογική σκέψη 9, μόνο μία εταιρεία εισαγωγών συνεργάστηκε δεόντως ως προς την έρευνα. Κατά την ΠΕ η εταιρεία εισήγαγε περίπου 4 % του συνολικού κοινοτικού όγκου εισαγωγών του υπό εξέταση προϊόντος, καταγωγής Ταϊλάνδης. Το συγκεκριμένο συνεργαζόμενο μέρος δεν εξέφρασε ρητά την άποψή του σχετικά με την καταγγελία. Η μεταπώληση του υπό εξέταση προϊόντος, καταγωγής Ταϊλάνδης, αντιπροσωπεύει αμελητέο ποσό (μικρότερο του 1 %) του συνολικού κύκλου εργασιών της εταιρείας. Ως προς το εργατικό δυναμικό, προκύπτει ότι λιγότεροι του ενός εργαζόμενοι αντιστοιχούν στην εμπορία και μεταπώληση του υπό εξέταση προϊόντος.
(108)
Με δεδομένο i) την περιορισμένη συνεργασία, ii) την ακαθόριστη στάση του συγκεκριμένου ανεξάρτητου εισαγωγέα στο πλαίσιο της παρούσας διαδικασίας και iii) το αμελητέο ποσοστό του κύκλου εργασιών του και του εργατικού του δυναμικού που αντιστοιχούν στη μεταπώληση του υπό εξέταση προϊόντος στην Κοινότητα, τεκμαίρεται προσωρινά ότι είναι απίθανο η επιβολή μέτρων αντιντάμπινγκ να επηρεάσει ουσιαστικά τη θέση των ανεξάρτητων εισαγωγέων στην Κοινότητα.
4. Το συμφέρον του λιανοπωλητή και των καταναλωτών
(109)
Δεδομένων των ειδικών χαρακτηριστικών της αγοράς που διακυβεύεται στο πλαίσιο της παρούσας διαδικασίας, ζητήθηκε η συνεργασία των λιανοπωλητών και των ενώσεων καταναλωτών. Ωστόσο, τα αποτελέσματα της αναζήτησης αυτής ήταν πενιχρά. Μόνο ένας λιανοπωλητής προσφέρθηκε να συνεργαστεί χωρίς να εκφράζει την άποψή του για την καταγγελία. Κατά την ΠΕ, ο όγκος μεταπώλησης του υπό εξέταση προϊόντος, καταγωγής Ταϊλάνδης, από τον εν λόγω λιανοπωλητή ήταν κάτω του 2 % του συνολικού κοινοτικού όγκου εισαγωγών του υπό εξέταση προϊόντος, καταγωγής της οικείας χώρας. Ο κύκλος εργασιών από την μεταπώληση του υπό εξέταση προϊόντος ήταν αμελητέος, δηλαδή κάτω του 0,01 % του συνολικού κύκλου εργασιών του συγκεκριμένου λιανοπωλητή. Το ίδιο αποτέλεσμα προκύπτει ακόμη και αν υπολογιστεί η μεταπώληση όχι μόνο του υπό εξέταση προϊόντος αλλά και του ομοειδούς προϊόντος ως ποσοστό του κύκλου εργασιών της εταιρείας. Βάσει των σχετικών κύκλων εργασιών, οι θέσεις εργασίας του συνεργαζόμενου λιανοπωλητή που αντιστοιχούν στο υπό εξέταση προϊόν υπολογίστηκαν σε περίπου πέντε κατά την ΠΕ.
(110)
Στο επίπεδο των καταναλωτών, οι συνέπειες ως προς την τιμή θα είχαν ως εξής: οι εξαγωγικές τιμές CIF της Ταϊλάνδης στα κοινοτικά σύνορα θα επιβαρύνονταν με ένα σταθμισμένο μέσο δασμό αντιντάμπινγκ της τάξης περίπου του 10 %, με την προσθήκη ενός συμβατικού τελωνειακού δασμού (συμπεριλαμβανομένου και ενός ειδικού γεωργικού στοιχείου) ύψους περίπου 16 %. Μεταξύ του επιπέδου παράδοσης CIF και της τελικής τιμής καταναλωτή θα πρέπει να προστεθούν διάφορα έξοδα συμπεριλαμβανομένων, μεταξύ άλλων, τα έξοδα παράδοσης στους εισαγωγείς, το περιθώριο κέρδους των εισαγωγέων και τα έξοδα παράδοσης στους λιανοπωλητές και το περιθώριο κέρδους των λιανοπωλητών. Όλα τα παραπάνω περιορίζουν τις συνέπειες των προτεινόμενων μέτρων στη διαμόρφωση της τελικής τιμής λιανικής.
(111)
Αναφορικά με τις διαθέσιμες παραγωγικές ικανότητες και την κατάσταση του ανταγωνισμού, αναμένεται ότι η ωφέλεια από οποιοδήποτε μέτρο αντιντάμπινγκ για την κοινοτική βιομηχανία θα προκύψει πρωτίστως μέσω της αύξησης του όγκου των πωλήσεων. Στη βάση αυτή και δεδομένου του χαμηλού βάρους της μέσης κατανάλωσης γλυκού καλαμποκιού, οι όποιες συνέπειες από την επιβολή δασμού αντιντάμπινγκ στην οικονομική κατάσταση του μέσου καταναλωτή αναμένεται να είναι αμελητέες.
(112)
Δεδομένων των παραπάνω και του γενικά μικρού βαθμού συνεργασίας, θεωρείται απίθανο τα προτεινόμενα μέτρα να έχουν ουσιαστικές συνέπειες στην κατάσταση των λιανοπωλητών και των καταναλωτών στην Κοινότητα.
5. Μείωση του ανταγωνισμού στην κοινοτική αγορά και κίνδυνος έλλειψης προσφοράς
(113)
Αρκετά ενδιαφερόμενα μέρη ισχυρίστηκαν ότι τα όποια μέτρα αντιντάμπινγκ θα περιόριζαν τον ανταγωνισμό στην κοινοτική αγορά που, σύμφωνα με τον ίδιο ισχυρισμό, ήδη χαρακτηρίζεται από ολιγοπώλιο προσφοράς λόγω της δεσπόζουσας θέσης δύο γάλλων παραγωγών. Ισχυρίστηκαν, επιπρόσθετα, ότι ο αποκλεισμός των ταϊλανδών παραγωγών από την Κοινότητα θα οδηγούσε σε έλλειψη προσφοράς για λιανοπωλητές και καταναλωτές.
(114)
Στο σημείο αυτό πρέπει να σημειωθεί ότι στόχος των μέτρων αντιντάμπινγκ δεν είναι να διακοπούν οι εισαγωγές που εμπίπτουν στο πεδίο εφαρμογής των μέτρων αλλά να εξαλειφθούν οι συνέπειες της στρέβλωσης της αγοράς λόγω εισαγωγών που αποτελούν αντικείμενο ντάμπινγκ.
(115)
Καίτοι ενδέχεται να μειωθεί ο όγκος πωλήσεων και το μερίδιο αγοράς που αντιστοιχούν στις υπό εξέταση εισαγωγές μετά την επιβολή των μέτρων, οι εισαγωγές από άλλες τρίτες χώρες θα εξακολουθούν να αποτελούν σημαντική εναλλακτική πηγή προσφοράς. Επιπλέον, η επάνοδος στις κανονικές για την αγορά συνθήκες αναμένεται να καταστήσει την κοινοτική αγορά ελκυστικότερη για τις εναλλακτικές αυτές πηγές προσφοράς.
(116)
Κατά την ΠΕ, η κοινοτική βιομηχανία είχε μερίδιο αγοράς της τάξης περίπου του 60 %, οι άλλοι κοινοτικοί παραγωγοί περίπου 28 %, οι εισαγωγές που αποτελούσαν αντικείμενο ντάμπινγκ από την Ταϊλάνδη περίπου 13 % και οι εισαγωγές από τον υπόλοιπο κόσμο περίπου 4 %. Όπως αναφέρεται στην αιτιολογική σκέψη 41, συνολικά 18 γνωστοί παραγωγοί ομοειδούς προϊόντος δραστηριοποιούνται στην Κοινότητα. Επιπρόσθετα, όπως προκύπτει από την αιτιολογική σκέψη 54, κατά την ΠΕ η κοινοτική βιομηχανία λειτουργούσε σαφώς κάτω του ορίου της πλήρους ικανότητάς της, ενώ το ίδιο ισχύει ενδεχομένως και για τους άλλους κοινοτικούς παραγωγούς. Κάλλιστα, συνεπώς, μπορούν να αυξηθούν σημαντικά οι όγκοι της παραγωγής στην Κοινότητα χωρίς περιορισμούς από το παραγωγικό δυναμικό.
(117)
Στο πλαίσιο αυτό και δεδομένων των μεριδίων αγοράς και του αριθμού των ανεξάρτητων προμηθευτών του υπό εξέταση προϊόντος και του ομοειδούς προϊόντος που ήδη αναφέρθηκαν, οι ανωτέρω ισχυρισμοί περί ανταγωνισμού και έλλειψης προσφοράς απορρίπτονται.
6. Πόρισμα ως προς το συμφέρον της Κοινότητας
(118)
Συμπερασματικά, αναμένεται ότι τόσο η κοινοτική βιομηχανία όσο και οι άλλοι κοινοτικοί παραγωγοί θα ωφεληθούν από την επιβολή μέτρων λόγω της ανάκτησης των πωλήσεων και των μεριδίων αγοράς που είχαν χάσει και λόγω της ανάκαμψης της κερδοφορίας τους. Καίτοι ορισμένες αρνητικές συνέπειες ενδέχεται να παρατηρηθούν με τη μορφή μιας μικρής αύξησης της τιμής για τον τελικό καταναλωτή, αυτές υπερκαλύπτονται από το αναμενόμενο ευνοϊκό αποτέλεσμα για την κοινοτική βιομηχανία. Δεδομένων των ανωτέρω, τεκμαίρεται προσωρινά ότι δεν υφίστανται σοβαροί λόγοι μη επιβολής προσωρινών μέτρων την παρούσα χρονική στιγμή και ότι η εφαρμογή τέτοιων μέτρων θα ήταν προς το συμφέρον της Κοινότητας.
Ζ. ΠΡΟΤΑΣΗ ΕΠΙΒΟΛΗΣ ΠΡΟΣΩΡΙΝΩΝ ΜΕΤΡΩΝ ΑΝΤΙΝΤΑΜΠΙΝΓΚ
(119)
Βάσει των πορισμάτων σχετικά με την πρακτική ντάμπινγκ, τη ζημία, την αιτιώδη σχέση και το συμφέρον της Κοινότητας, πρέπει να επιβληθούν προσωρινά μέτρα προκειμένου να μη ζημιωθεί περαιτέρω η κοινοτική βιομηχανία λόγω εισαγωγών που αποτελούν αντικείμενο ντάμπινγκ.
1. Επίπεδο εξάλειψης της ζημίας
(120)
Το επίπεδο λήψης των προσωρινών μέτρων αντιντάμπινγκ αναμένεται να επαρκέσει για την εξάλειψη της ζημίας που προκάλεσαν στην κοινοτική βιομηχανία οι εισαγωγές που αποτελούν αντικείμενο ντάμπινγκ, χωρίς να σημειωθεί υπέρβαση των διαπιστωθέντων περιθωρίων ντάμπινγκ. Κατά τον υπολογισμό του ύψους του αναγκαίου δασμού προκειμένου να εξαλειφθούν οι συνέπειες της επιζήμιας πρακτικής ντάμπινγκ, θεωρήθηκε ότι τα εν λόγω μέτρα πρέπει να επιτρέψουν στην κοινοτική βιομηχανία να αποκομίσει τα κέρδη προ φόρων που λογικά θα είχε αποκομίσει υπό κανονικές συνθήκες ανταγωνισμού, δηλαδή απουσία εισαγωγών που αποτελούν αντικείμενο ντάμπινγκ.
(121)
Βάσει των διαθέσιμων στοιχείων προέκυψε προκαταρκτικό εύρημα σύμφωνα με το οποίο ένα περιθώριο κέρδους 14 % επί του κύκλου εργασιών θα μπορούσε να θεωρηθεί εφικτό για την κοινοτική βιομηχανία απουσία επιζήμιων πρακτικών ντάμπινγκ. Όπως αναφέρει η αιτιολογική σκέψη 67, το 2002 που ήταν το έτος με το μικρότερο όγκο εισαγωγών από την Ταϊλάνδη οι οποίες αποτέλεσαν αντικείμενο ντάμπινγκ, το κέρδος της κοινοτικής βιομηχανίας από τις πωλήσεις προϊόντων με το δικό της εμπορικό σήμα και το εμπορικό σήμα του λιανοπωλητή ήταν 21,4 %. Ωστόσο, όπως διευκρινίζει η αιτιολογική σκέψη 51, οι εισαγωγές από την Ταϊλάνδη που αποτελούν αντικείμενο ντάμπινγκ αφορούν αποκλειστικά προϊόντα με το εμπορικό σήμα του λιανοπωλητή. Κατά συνέπεια, θεωρήθηκε σκόπιμο να προσαρμοστεί το ανωτέρω ποσοστό κερδοφορίας ύψους 21,4 % προκειμένου να αποτυπωθεί αυτή η διαφορά στο συνδυασμό επισημάνσεων της κοινοτικής βιομηχανίας σε σύγκριση με την Ταϊλάνδη. Με τον τρόπο αυτό προκύπτει κέρδος, χωρίς εισαγωγές που να αποτελούν αντικείμενο ντάμπινγκ, ύψους 14 %.
(122)
Η αναγκαία αύξηση της τιμής προέκυψε κατόπιν βάσει της σύγκρισης, ανά τύπο προϊόντος, ανάμεσα στη μέση σταθμισμένη τιμή εισαγωγής, που διαπιστώθηκε από τους υπολογισμούς αναφορικά με τις χαμηλότερες τιμές πώλησης, και στη μη ζημιογόνο τιμή του ομοειδούς προϊόντος που διαθέτει η κοινοτική βιομηχανία στην κοινοτική αγορά. Η μη ζημιογόνος τιμή προκύπτει μετά την προσαρμογή της τιμής των πωλήσεων της κοινοτικής βιομηχανίας ώστε να συνεκτιμηθεί και το προαναφερθέν περιθώριο κέρδους. Οποιαδήποτε διαφορά τυχόν προκύψει λόγω της σύγκρισης αυτής εκφράζεται ως ποσοστό της συνολικής τιμής CIF κατά την εισαγωγή.
(123)
Από την προαναφερθείσα σύγκριση τιμών προέκυψαν τα ακόλουθα περιθώρια ζημίας:
Karn Corn
31,3 %
Malee Sampran
12,8 %
River Kwai
12,8 %
Sun Sweet
18,6 %
Συνεργαζόμενοι εξαγωγείς εκτός δείγματος
17,7 %
Όλες οι άλλες εταιρείες
31,3 %
(124)
Για δύο εταιρείες (την Malee Sampran και την River Kwai), το επίπεδο εξάλειψης της ζημίας ήταν κατώτερο του περιθωρίου ντάμπινγκ που προέκυψε. Συνεπώς, τα προσωρινά μέτρα πρέπει να βασιστούν στο πρώτο. Επειδή το επίπεδο εξάλειψης της ζημίας ήταν υψηλότερο του περιθωρίου ντάμπινγκ που προέκυψε για τις άλλες δύο εταιρείες, τα προσωρινά μέτρα πρέπει να βασιστούν στο δεύτερο.
2. Προσωρινά μέτρα
(125)
Βάσει των ανωτέρω και σύμφωνα με το άρθρο 7 παράγραφος 2 του βασικού κανονισμού, θεωρείται ότι πρέπει να επιβληθεί προσωρινός δασμός αντιντάμπινγκ που θα αντιστοιχεί στο κατώτατο περιθώριο ντάμπινγκ και ζημίας που προέκυψε, σύμφωνα με τον κανόνα του ήσσονος δασμού.
(126)
Το επίπεδο συνεργασίας ήταν ιδιαίτερα υψηλό και, κατά συνέπεια, θεωρήθηκε σκόπιμο ο δασμός για τις υπόλοιπες μη συνεργασθείσες ως προς την έρευνα εταιρείες να είναι ο ανώτατος που θα επιβληθεί στις συνεργασθείσες εταιρείες. Ο δασμός των υπολοίπων εταιρειών ορίζεται, επομένως, στο 13,2 %.
(127)
Οι προσωρινοί δασμοί αντιντάμπινγκ διαμορφώνονται, συνεπώς, ως εξής:
Εξαγωγείς εντός δείγματος
Προτεινόμενος δασμός αντιντάμπινγκ
Karn Corn
4,3 %
Malee Sampran
12,8 %
River Kwai
12,8 %
Sun Sweet
11,2 %
Συνεργαζόμενοι εξαγωγείς εκτός δείγματος
13,2 %
Όλες οι άλλες εταιρείες
13,2 %
(128)
Τα ατομικά ποσοστά δασμού αντιντάμπινγκ για τις εταιρείες του παρόντος κανονισμού προέκυψαν από τα ευρήματα της παρούσας έρευνας. Αντικατοπτρίζουν, επομένως, την κατάσταση που διαπιστώθηκε κατά την έρευνα και σε ό,τι αφορά τις εν λόγω εταιρείες. Τα συγκεκριμένα ποσοστά δασμού (εν αντιθέσει προς το δασμό που ισχύει για ολόκληρη τη χώρα και εφαρμόζεται για «όλες τις άλλες εταιρείες») εφαρμόζονται, κατά συνέπεια, αποκλειστικά στις εισαγωγές προϊόντων καταγωγής Ταϊλάνδης που παράγουν οι εν λόγω εταιρείες, άρα και τα ρητά αναφερόμενα νομικά πρόσωπα. Τα εισαγόμενα προϊόντα που παράγει οποιαδήποτε άλλη εταιρεία η οποία δεν αναφέρεται ρητά στο διατακτικό του παρόντος κανονισμού με την επωνυμία και τη διεύθυνσή της, συμπεριλαμβανομένων των νομικών προσώπων που σχετίζονται με εκείνα τα οποία αναφέρονται ρητά, δεν μπορούν να τύχουν των ανωτέρω ποσοστών και υπόκεινται στο ποσοστό δασμού που ισχύει για ολόκληρη τη χώρα.
(129)
Από την άποψη αυτή πρέπει να σημειωθεί ότι μία εκ των εταιρειών του δείγματος αγόρασε σημαντικές ποσότητες έτοιμου προϊόντος από άλλους παραγωγούς της Ταϊλάνδης προκειμένου να τις μεταπωλήσει κατόπιν στην Κοινότητα (όπως αναφέρεται στην αιτιολογική σκέψη 34). Για την εταιρεία αυτή θεσπίζεται ατομικός δασμός μόνο για τα εμπορεύματα που παρήγαγε η ίδια και υπό τον όρο ότι θα δεσμευτεί να υποβάλλει πιστοποιητικά παραγωγής κατά την εξαγωγή των εμπορευμάτων της προς την Κοινότητα προκειμένου να διαπιστώνεται η κατασκευή του προϊόντος σε επίπεδο τελωνείου.
(130)
Οποιοδήποτε αίτημα εφαρμογής ατομικού εταιρικού ποσοστού δασμού αντιντάμπινγκ (π.χ. μετά από αλλαγή επωνυμίας του νομικού προσώπου λόγω σύστασης νέου φορέα παραγωγής ή πωλήσεων) πρέπει να υποβάλλεται άμεσα στην Επιτροπή συνοδευόμενο από όλα τα σχετικά στοιχεία, ιδίως αναφορικά με οποιαδήποτε μεταβολή στις εταιρικές δραστηριότητες σε σχέση με την παραγωγή και τις εγχώριες και εξαγωγικές πωλήσεις που σχετίζονται, για παράδειγμα, με την αλλαγή επωνυμίας ή την αλλαγή φορέα παραγωγής και πωλήσεων. Αν χρειαστεί, ο κανονισμός θα τροποποιηθεί αντίστοιχα με την ενημέρωση του καταλόγου των εταιρειών που χαίρουν ατομικών ποσοστών δασμών.
(131)
Για την ορθή επιβολή του δασμού αντιντάμπινγκ, ο δασμός των υπολοίπων εταιρειών δεν πρέπει να ισχύει μόνο για τους μη συνεργαζόμενους παραγωγούς-εξαγωγείς αλλά και για τους παραγωγούς εκείνους που δεν εξήγαγαν προς την Κοινότητα εντός της ΠΕ.
3. Τελική διάταξη
(132)
Προς όφελος της χρηστής διοίκησης, πρέπει να οριστεί μία χρονική περίοδος εντός της οποίας τα ενδιαφερόμενα μέρη, που αναγγέλθηκαν εντός της προθεσμίας που ορίζει η ανακοίνωση της έναρξης, να μπορούν να γνωστοποιήσουν γραπτώς τις απόψεις τους και να ζητήσουν ακρόαση. Επιπλέον, πρέπει να σημειωθεί ότι τα ευρήματα σχετικά με την επιβολή δασμών για τους σκοπούς του παρόντος κανονισμού είναι προσωρινά και ίσως χρειαστεί να επανεξεταστούν ενόψει της λήψης οριστικών μέτρων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Διά του παρόντος επιβάλλεται προσωρινός δασμός αντιντάμπινγκ στις εισαγωγές γλυκού καλαμποκιού (Zea mays var. saccharata) σε κόκκους, παρασκευασμένου ή διατηρημένου με ξίδι ή οξικό οξύ, μη κατεψυγμένου, που διασαφίζεται στον κωδικό ΣΟ ex 2001 90 30 (κωδικός Taric 2001903010) και γλυκού καλαμποκιού (Zea mays var. saccharata) σε κόκκους, παρασκευασμένου ή διατηρημένου χωρίς ξίδι ή οξικό οξύ, μη κατεψυγμένου, εκτός των προϊόντων της κλάσης 2006, που διασαφίζεται στον κωδικό ΣΟ ex 2005 80 00 (κωδικός Taric 2005800010), καταγωγής Ταϊλάνδης.
2. Το ποσοστό του προσωρινού δασμού αντιντάμπινγκ επί της καθαρής τιμής «ελεύθερο στα σύνορα της Κοινότητας», πριν από την επιβολή δασμού, για τα προϊόντα που περιγράφονται στην παράγραφο 1 και παράγονται από τις παρακάτω εταιρείες διαμορφώνεται ως εξής:
Εταιρεία
Δασμός αντιτάμπινγκ (%)
Πρόσθετος κωδικός Taric
Karn Corn Co., Ltd., 278 Krungthonmuangkeaw, Sirinthon Rd., Bangplad, Bangkok, Thailand
4,3
A789
Malee Sampran Public Co., Ltd., Abico Bldg. 401/1 Phaholyothin Rd., Lumlookka, Pathumthani 12130, Thailand
12,8
A790
River Kwai International Food Industry Co., Ltd., 52 Thaniya Plaza, 21st. Floor, Silom Rd., Bangrak, Bangkok 10500, Thailand
12,8
A791
Sun Sweet Co., Ltd., 9 M 1, Sanpatong-Bankad Rd., T. Toongsatok, Sanpatong, Chiangmai, Thailand
11,2
A792
Κατασκευαστές του παραρτήματος Ι
13,2
A793
Όλες οι άλλες εταιρείες
13,2
A999
3. Η θέση σε ελεύθερη κυκλοφορία εντός Κοινότητας του προϊόντος της παραγράφου 1 υπόκειται σε σύσταση εγγύησης ισόποσης με τον προσωρινό δασμό.
4. Εφαρμόζονται οι ισχύουσες διατάξεις σχετικά με τους τελωνειακούς δασμούς, εφόσον δεν ορίζεται κάτι διαφορετικό.
Άρθρο 2
Η εφαρμογή των ατομικών ποσοστών δασμού για την εταρεία River Kwai του άρθρου 1.2 εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου που θα πληροί τις προϋποθέσεις του παραρτήματος ΙΙ. Αν δεν προσκομιστεί τέτοιο τιμολόγιο, εφαρμόζεται το ποσοστό δασμού όλων των άλλων εταιρειών.
Άρθρο 3
Με την επιφύλαξη του άρθρου 20 του κανονισμού (ΕΚ) αριθ. 384/96 του Συμβουλίου, τα ενδιαφερόμενα μέρη μπορούν να ζητήσουν την αποκάλυψη των ουσιωδών πραγματικών περιστατικών και του σκεπτικού επί τη βάσει των οποίων εξεδόθη ο παρών κανονισμός, να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία έναρξης ισχύος του παρόντος κανονισμού.
Σύμφωνα με το άρθρο 21 παράγραφος 4 του κανονισμού (ΕΚ) αριθ. 384/96, τα ενδιαφερόμενα μέρη μπορούν να υποβάλλουν παρατηρήσεις σχετικά με την εφαρμογή του παρόντος κανονισμού εντός ενός μηνός από την ημερομηνία που αυτός θα αρχίσει να ισχύει.
Άρθρο 4
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Το άρθρο 1 του παρόντος κανονισμού εφαρμόζεται για χρονικό διάστημα έξι μηνών.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 2006.

Labels: 4
17
18